4 Kemalangan Besar Letupan Reaktor Nuklear Dalam Sejarah

Sejak Perang Dunia ke 2, tenaga nuklear telah diperluaskan penggunaannya dimana ianya dipercayai bakal menjadi sumber utama tenaga dunia pada masa hadapan. Walaupun tenaga nuklear seringkali dikaitkan dengan peperangan, sekiranya dikawal dengan rapi dan digunakan sebaiknya mampu membekalkan tenaga kepada juta manusia seluruh dunia.

Lumrah di dunia tiada yang sempurna. Sejak berpuluh tahun dahulu, sudah terdapat banyak kes leputan nuklear yang berlaku dan telah meragut banyak nyawa. Kebanyakan kemalangan ini berpunca daripada kesilapan manusia dan kesilapan teknikal yang adakalanya tidak boleh dielakkan.

Kes letupan reaktor nuklear ini yang berlaku pada APril 1986 dipercayai antara yang paling teruk pernah direkodkan. Reaktor nuklear Chernobyl ini adalah kepunyaaan pihak tentera Soviet Union dan letupan ini dipercayai berpunca daripada kecuaian manusia.

Seperti biasa, apabila para pekerja akan membuat ujian rutin tersebut reaktor tersebut, mereka akan diberikan arahan yang perlu dipatuhi sebagai langkah-langkah keselamatan. Malangnya pada hari kejadian, salah seorang supervisor bertugas telah bertindak membuat kerja tanpa mengikut garis panduan dan protokol yang telah disediakan. Akibatnya, telah terhasil haba panas yang menghasilkan letupan dan melepaskan bahan radioaktif ke udara. Sehingga kini, kandungan radioaktif dipercayai masih tinggi di kawasan sekitaranya dan pihak bomba yang bertugas pada waktu itu ramai yang mati akibat radiasi.

Selain itu, dipercayai 1 per 3 daripada 500 000 orang pasukan keselamatan yang dihantar kerajaan seramai mati. Kebanyakan yang terlibat dalam kejadian tersebut kini menghidap penyakit kanser dan kecacatan kelahiran bayi. Bandar Pripyat kini sunyi sepi tanpa penduduk dan mereka yang ingin kesana perlu mendapatkan kebenaran daripada kerajaan Russia.

Pada Mac 1979, kejadian letupan nuklear telah berlaku di reaktor nuklear Three Mile Island. Kes ini menjadi kes letupan nuklear yang terbesar dalam sejarah negara Amerika Syarikat. Pada hari kejadian, pekerja yang bertugas tidak perasan bahawa terdapat masalah mekanikal pada sistem penyejukan yang menyebabkan peningkatan suhu reaktor.

Malanganya pada ketika itu tiada lagi sistem dan teknologi amaran untuk memaklumkan perkara. Akibat daripada peningkata suhu dalam sistem, bahan uranium yang terdapat dalam reaktor tersebut telah cair dan dipercayai terbebas. Walau bagaimanapun, ianya dipercayai tidak akan memberi apa-apa kesan buruk kepada penduduk sekitarnya. Akibat daripada kerisauan perkara sama akan berulang, penduduk setempat telah melakukan protes supaya reaktor tersebut ditutup. Reaktor Three Miles Island masih beroperasi 40 tahun kemudiannya dan ianya dijanka akan ditutup pada tahun 2019 akibat daripada saingan daripada sumber gas asli.

Kes ini antara yang popular dan biasa kita dengar kerana ianya meruapkan kejadian terbaru. Berbanding kes lain yang kebanyakannya berpunca daripada kesilapan manusia atau sistem, kes letupan nuklear di Fukushima ini berpunca daripada kejadian alam sekitar. Pada Mac 2011, gegaran gempa bumi yang berlaku telah menyebabkan pergerakan tektonik dan menghasilkan tsunami yang menghala ke nuklear Fukushima.

Kejadian ombak besar yang menghala ke reaktor ini telah menyebabkan kerosakan pada sistem penyejukan reaktor ini yang berfungsi mengawal suhu pada reaktor ini. Hal ini telah menyebabkan suhu meningkat naik dan berlaku letupan yang membebaskan bahan radioaktif ke udara dan kawasan penempatan berdekatan. Selepas membuat kajian, pihak kerajaan telah mengisyhtiharkan kawasan beradius 20km daripada reaktor tersebut sebagai kawasan larangan. Kesemua penduduk telah dipindahkan.

Selain itu, kerajaan telah mengarahkan kesemua 6 reaktor ditutup. Sehingga ini, kawasan tersebut masih mengandungi penceramaran radioaktif pada kadar yang tinggi. Pihak kerajaan masih lagi mencari solusi mengenai perkara ini.

Insiden di kawasan nuklear Kyshtym ini berlaku pada September 1957 dan membebaskan bahan radioaktif kepada kawasan berdekatan yang mempunyai populasi seramai 300 000 orang penduduk. Kejadian ini dipercayai berpunca daripada kegagalan fungsi sistem penyejukan pada reaktor tersebut.

Pihak Soviet hanya memindahkan 10 000 orang Russia daripada kawasan tersebut manakal selebihnya dibiarkan. Penduduk yang dibiarkan itu sebenarnya menjadi bahan ujikaji eksperimen rahsian pihak Soviet yang dikenali sebagai 'Eksperimen Muslumov'. Pihak Soviet ingin melihat kesan pencemaran radioaktif tersebut kepada manusia dalam jangka masa panjang.


6 Alat Kecantikan Yang Sangat Berbahaya Untuk Kesihatan

Di dalam keghairahan untuk menjadi lebih cantik dan menawan, ramai wanita yang tidak tahu, atau tidak mengendahkan kesan produk-produk kecantikan kepada kesihatan. Mereka lebih melihatkan kepada hasil berbanding apa yang akan mereka tanggung di kemudian hari. Mengambil langkah-langkah keselamatan adalah satu yang perlu di dalam mengejar kecantikan luaran.

iluminasi.com ingin berkongsi 6 alat kecantikan yang berbahaya kepada kesihatan.

Kebanyakan wanita terlalu sayangkan produk kecantikan mereka dan menggunakannya sedikit demi sedikit kerana takut cepat habis. Namun apa yang mereka lupa adalah barangan kosmetik mempunyai tarikh luput. Setiap produk mempunyai tarikh luput yang berlainan, sebagai contoh tarikh luput bagi adalah lingkungan 3 bulan dan pewarna kuku adalah 2 bulan. Had hayat bagi sesuatu produk kecantikan itu adalah hanya 10 bulan.

Jadi, jika anda masih menggunakan produk kecantikan yang sudah melepasi tarikh luput, muka anda akan menjadi tapak pembiakan bakteria dan kulat yang boleh menyebabkan jangkitan yang serius.

Terdapat bahan kimia yang dikenali sebagai Asid Hidroksi Alpha dan Beta digunakan di dalam krim anti-jerawat dan anti-kedut. Walaupun produk yang mengandungi bahan-bahan ini memberikan manfaat seperti mengeluarkan kulit mati, mencerahkan dan menjadikan kulit lebih berseri, namun terdapat juga kesan negatif yang serius.

Untuk jangka masa panjang, ia boleh menyebabkan kulit menjadi sakit, kemerahan, terbakar, bengkak dan gatal-gatal. Selain itu, bahan-bahan ini membuatkan kulit anda lebih terdedah kepada sinar UV yang meningkatkan risiko untuk barah kulit. Jika perlu guna juga, disarankan untuk memakai krim pelindung matahari (sunscreen) untuk kurangkan kerosakan kulit.

Antara salah satu alat solek yang paling penting dan wajib ada dalam beg tangan wanita adalah gincu. Sebanyak 4 kilogram gincu secara keseluruhan digunakan oleh seseorang wanita sepanjang hayatnya, menurut kajian. Memang ia membuatkan wajah anda menarik dan cantik, namun tak ramai yang tahu gincu berpotensi dalam menyebabkan berlakunya barah bibir. Ia adalah disebabkan bahan yang digunakan untuk menghasilkannya, yang mana 67% daripada gincu di pasaran menggunakan plumbum sebagai bahan utamanya. Adalah lebih baik menggunakan lipstik organik, atau pun kurangkan penggunaannya, atau hindarkan daripada mengguna gincu.

Tidak dinafikan bahawa sifat feminin dan sensitif wanita membuatkan mereka mudah rapat. Dan ia menjadi perkara biasa jika mereka berkongsi alat kecantikan atau kosmetik lebih-lebih lagi jika kawan rapat atau BFF. Juga, apabila mereka terlupa bawa alat kosmetik, pastinya meminjam daripada kenalan bukanlah sesuatu yang pelik.

Namun, dalam tak sedar mereka tidak tahu sama ada alat solet yang mereka pinjam itu bersih atau tidak, dan pemiliknya mempunyai jangkitan pada kulit atau tidak. Alat-alat kosmetik ini boleh menjadi pembawa dan mudah menjangkiti si pemakainya. Berkongsi gincu boleh menyebakan jangkitan pada bibir manakala berkongsi eye-liner atau eyeshadow boleh mengakibatkan keradangan pada mata.

Elakkan daripada berkongsi, jika terpaksa, lap dahulu bahagian hadapan alat tersebut sebelum digunakan.

Ramai orang yang menggunakan pewarna rambut untuk pelbagai sebab, dan yang paling kerap sekali adalah untuk tampak lebih cantik dengan rambut berwarna serta lain daripada yang lain. Namun tahukah anda apakah kesan penggunaan pewarna rambut untuk jangka masa yang panjang?

Para Phenyline Diamine (PDD) adalah bahan kimia yang digunakan untuk menghasilkan pewarna rambut, dan berpotensi menyebabkan pelbagai jenis alahan berkenaan dengan dye. PDD boleh menyebabkan alahan yang mengakibatkan kesan sekecil-kecil luka pada kulit, bengkak atau keguguran rambut biasa, sehinggalah kepada masalah besar seperti keguguran rambut kekal, serta kematian (jarang).

Jika anda tak perlu mewarna rambut, tak usahlah gatal-gatal nak pakai kerana rambut anda diciptakan dengan warna semulajadi itu adalah yang terbaik. Bagi mereka yang beruban, pilihan yang baik adalah inai semula jadi atau pewarna rambut herba.

Setiap kali anda menggunakan maskara, ia akan terdedah kepada bakteria. Tiub maskara adalah tempat yang sesuai untuk pembiakan bakteria kerana ia lembap dan gelap. Jadi, apabila maskara menjadi rumah kepada bakteria-bakteria ini, ia boleh menyebabkan pelbagai jenis jangkitan sama ada kecil ataupun serius, setiap kali anda menggunakannya.

Masalah sekecil-kecil sakit atau merah pada mata hinggalah yang lebih serius seperti buta, boleh disebabkan oleh maskara yang tidak bersih dan selamat. Apa yang anda perlu buat dan lebih peka adalah sentiasa pastikan maskara anda berada di tempat yang sejuk (tidak panas) dan kering yang melembabkan dan mengurangkan percambahan bakteria. Juga, elakkan daripada memakai maskara ketika sedang bergerak (berjalan atau memandu) kerana boleh menyebabkan jangkitan jika terkena bahagian mata.


Remaja 17 Tahun Ini Merupakan Juara Dunia Dalam Pertandingan Microsoft Excel

Rata-rata daripada kita yang pandai menggunakan komputer sudah pasti pernah menggunakan Microsoft Excel. Microsoft Excel merupakan salah satu produk dibawah jenama Microsoft Office selain Microsft Wrds dan Microsoft Powerpoint.

Microsoft Excel merupakan salah satu perisian yang sangat berkuasa dan digunakan secara meluas di kebanyakan syarikat terutamanya untuk tujuan pengiraan data dan penyimpanan maklumat. Walaupun kebanyakan orang menulis mereka mempunyai kebolehan menggunakan Excel dengan baik, ianya hanyalah pengakuan di atas kertas semata-mata. Sebenarnya banyak lagi fungsi Excel yang kebanyakan kita tidak tahu dan tidak pernah gunakan.

Tahukah anda, setiap tahun akan diadakan pertandingan untuk mencari siapakah yang paling pakar menggunakan Microsoft Excel. Pertandingan ini telah dianjurkan oleh Certiport dan pertandingan ini telah dianjurkan sejak 2001. Pada tahun ini, seorang pemuda berusia 17 tahun bernama John Dumoulin daripada Virginia, Amerika Syarikat telah diumumkan sebagai pemenang peringkat antarabangsa.

Ini merupakan kali pertama seorang warga negara Amerika Syarikat berjaya memenangi pertandingan ini. Beliau telah memperoleh $7000 hasil kemennagannya iu. Pertandingan itu telah menarik 560 000 penyertaan daripada seluruh dunia.

Pertandingan ini dimulakan dengan dengan pemilihan peringkat kawasan dan kebangsaan sebelum 157 layak ke peringkat antarabangsa yang diadakah di Anaheim. Pada peringkat akhir, para peserta yang berumur antara 13 dan 22 tahun telah diberikan beberapa set soalan yang perlu diselesaikan.

Peserta yang berjaya menyiapkan soalan menggunakan Excel paling tepat dan pantas dikira sebagai pemenang.

Dumoulin mula berminat dengan Excel ketika di sekolah menengah di mana beliau menggunakannya untuk projek sains di sekolah selain untuk mengetahui statistik permainan baseball pasukan kegemarannya Los Angeles Dodgers dan Washington National.


5 Fakta Menarik Mengenai Sultan Haji Hassanal Bolkiah (Bahagian 1)

Sultan Brunei, Sultan Haji Hassanal Bolkiah pernah dianggap sebagai manusia paling kaya di dunia. Kekayaannya pada awal 1990-an dianggarkan $40 bilion dan beberapa pihak menggunakan angka yang sama untuk menggambarkan nilai bersih (net worth) dan asetnya hari ini. Negara-negara monarki lain seperti Arab Saudi menguasai lebih banyak wang tetapi dianggap sebagai aset negara, manakala harta kekayaan Sultan Brunei lebih seperti aset peribadi walaupun ia secara rasmi milik negara.

Sultan Brunei memperoleh $100 setiap saat daripada pendapatan dan pelaburan minyak. Ini bersamaan dengan sekitar $2 bilion setahun. Nilai bersihnya turun naik dengan ketara bergantung kepada beberapa faktor seperti harga minyak dan gas asli yang merupakan sumber pendapatannya. Kini berusia 71 tahun, Forbes meletakkan beliau sebagai raja keempat terkaya di dunia dengan nilai bersih sebanyak $20 bilion pada tahun 2008.

Harga potongan rambut Sultan Brunei didakwa termahal di dunia bersamaan dengan harga sebuah kereta baru. Pada tahun 2009, Sultan Brunei dilaporkan membelanjakan lebih $21,000 hanya untuk menggunting rambutnya. Anda pasti tertanya-tanya bagaimana ia boleh menjadi semahal begitu? Mari kami jelaskan, Sultan Brunei terpaksa menerbangkan pendandan rambut kegemarannya, Ken Modestou dari London hanya untuk rambutnya. Modestou diberi suite peribadi di dalam penerbangan Singapore Airlines untuk memastikan bahawa dia tidak terdedah kepada penyakit selesema babi oleh penumpang lain pada ketika itu.

Modestou memiliki salonnya sendiri bertempat dalam Hotel Dorchester di London. Modestou akan dihantar untuk memotong rambut Sultan Brunei secara kerap, kadang-kadang setiap 3 atau 4 minggu. Sultan Brunei memberikannya penerbangan kelas pertama dengan kos anggaran kira-kira $14,000. Malah, segala-galanya ditanggung termasuk hotel dan makanan mewah. Ia adalah suatu perjanjian yang berterusan.

Istana Nurul Iman adalah kediaman rasmi Sultan Brunei Hassanal Bolkiah dan kerusi pemerintahan Brunei. Terletak di Bandar Seri Begawan, ia dianggap sebagai kediaman peribadi terbesar di dunia dari segi kawasan lantai dengan memperoleh gelaran 'istana kediaman terbesar di dunia' oleh Guinness World Records. Rekaan dalaman Istana Nurul Iman dibuat oleh Khuan Chew yang juga pernah dipertanggungjawabkan mereka bentuk Burj Al Arab di Dubai. Ianya siap dibina pada tahun 1984 dengan kos keseluruhan sekitar $1.4 bilion.

Istana ini mengandungi 1,788 bilik tidur, 257 bilik mandi, sebuah dewan jamuan yang boleh diperluas untuk menampung sehingga 5,000 tetamu, sebuah masjid yang boleh menampung 1,500 orang. Istana ini juga mempunyai garaj 110 buahkereta, rumah kuda berhawa dingin untuk 200 ekor kuda polo kepunyaan Sultan Brunei dan 5 kolam renang. Secara keseluruhan, Istana Nurul Iman mengandungi 2,152,782 kaki persegi ruang lantai. Oleh kerana saiznya yang terlalu besar, Istana Nurul Iman menggunakan 564 lampu chandelier, 51,000 lampu mentol, 44 ruangan tangga dan 18 lif.

Jet peribadi Sultan Brunei ini iaitu Boeing 747-400 tidak kurang seperti sebuah istana. Ruang tamu, bilik tidur dengan butiran emas dan emas berharga di dalam jet hanya boleh dimiliki oleh orang tertentu. Jet tersebut juga dilengkapi dengan semua kemudahan moden dan mempunyai meja kawalan jauh yang berasingan.

Sultan Brunei juga memiliki Boeing 767 yang merupakan pesawat jet bersaiz sederhana, mempunyai badan lebar dan enjin berkembar yang dibina oleh Boeing Commercial Airplanes. Boeing 767-200 direka dengan bilik deluxe termasuk pejabat dengan dalaman yang lengkap.

Tempat duduk Airbus A340-200 boleh memuatkan sehingga 261 penumpang dalam susun atur kabin dalam bentuk tiga kelas yang mempunyai rangkaian 7,450 batu nautika (13,800 km). Jet ini juga satu-satunya versi dengan kelebaran sayap yang lebih besar daripada panjang fiuslaj dan direka untuk laluan jauh dan tipis terutamanya di atas air.

Sultan Brunei juga menempah Boeing 747 yang terdapat beberapa bilik tidur dan kandang supaya beliau bersama kuda polonya dapat berulang-alik antara Britain dan Brunei. Jet tersebut dilaporkan mengerjakan sistem pelupusan air kencing kuda apabila perjanjian itu dibatalkan.

The Empire Hotel di Brunei adalah saksi kepada salah sebuah empayar kereta yang amat dasyhat pernah dilihat. Garaj tersebut dengan saiz 5 hangar pesawat yang menyimpan koleksi lebih 7000 kereta terbaik di dunia dengan nilai anggaran keseluruhan sebanyak $5 bilion.

Garaj berkelas rapi ini bagaikan sebuah 'istana kereta' yang mempunyai bahagian berasingan untuk menyimpan pelbagai jenama kereta mewah antaranya seperti Mercedes, Rolls Royce, Lamborghini, Jaguar, BMW, Ferrari, Porsche, Bentley dan lebih lagi. Terdapat beberapa kereta di sini adalah satu seumpamanya di muka bumi seperti the Porsche Carma dan panduan sebelah kanan Mercedes CLKGTR. Beberapa kereta konsep seperti Ferrari Mythos dan Jaguar XJ-220 dengan rekabentuk Pininfarina juga menghiasi garaj tersebut.

Ironinya, koleksi kereta mewah itu tidak dapat keluar dari garaj tersebut kerana dua sebab. Pertama, sebuah kereta yang diparkir di bahagian belakang sekali mungkin memerlukan hampir 1.5 jam untuk dipandu keluar. Kedua, dengan nisbah lebih daripada 100 buah kereta untuk setiap individu dalam keluarga Sultan Brunei, sebuah kereta barangkali akan digunakan hanya 3 kali setahun.

Sebaik Brunei melaksanakan undang-undang shariah, pelbagai cerita yang kurang enak tiba-tiba muncul. Pada tahun 2015, seorang wanita dari Amerika Syarikat, Jillian Lauren tampil mendedahkan kehidupannya sebagai perempuan simpanan kepada adik Sultan Brunei, Putera Jefri Bolkiah. Menerusi sebuah dokumentari khas berjudul '60 Minutes: The Playboy Sultan', Jillian sekali lagi menceritakan bagaimana adik-beradik Sultan Brunei yang hidup kaya-raya dan dikelilingi puluhan gadis jelita untuk memuaskan nafsu mereka. Apa yang jelas dokumentari ini seperti sengaja mahu mencetuskan provokasi bahawa undang-undang shariah suatu tindakan yang ganas dan kejam.

Apa yang lebih mengejutkan, dokumentari ini juga melaporkan obsesi seksual terlampau dan pelik yang dimiliki oleh adik Sultan Brunei, Putera Jefri Bolkiah. Putera Jefri dikatakan memiliki sebuah kapal layar mewah dengan nama 'TITS' dan terdapat 2 bulatan pada bahagian atas yang diberi nama 'Nipple 1' dan 'Nipple 2'. Putera Jefri juga didakwa mengabadikan 4 patung berupa dirinya sendiri dan juga bekas tunang, Micha Raines melakukan pelbagai posisi seksual di salah sebuah kediaman miliknya di Long Island, New York.

Selain itu, anak Sultan Brunei, Putera Azim turut terkena tempias apabila kehidupan sosialnya bersama artis terkenal Hollywood seperti Mariah Carey, Pamela Anderson, Scarlett Johansson dan ramai lagi turut dijadikan bahan cerita.

Sultan Brunei memegang gelaran orang terkaya dunia selama bertahun-tahun sehingga ianya diambil alih oleh Bill Gates. Menjelang akhir tahun 1990-an Sultan Brunei telah jatuh ke nombor 3 akibat kejatuhan harga minyak dan perbelanjaan secara membazir oleh adiknya Prince Jefri. Pada awal tahun 2000-an, kekayaannya dianggar tiga perempat daripada apa yang dia pernah punyai suatu ketika dahulu.

Namun disebalik semua ini, Sultan Brunei juga dikenali dengan sifatnya yang pemurah. Sebagai contoh, beliau telah menggunakan wangnya sendiri untuk membantu menaikkan mata wang dan pasaran saham di Singapura dan Malaysia semasa krisis ekonomi Asia pada tahun 1997 hingga 1998. Dia juga dilaporkan menjual sekurang-kurangnya $300 juta asetnya untuk membuat pinjaman kepada negara-negara jiran Asia Tenggaranya.


Rawatan "Fish Spa" Berisiko Sebar HIV Dan Hepatitis C

Pernahkan anda membuat rawatan di spa kaki yang menggunakan khidmat ikan-ikan untuk memakan kulit kaki anda? Jika ya, tahukah anda bahawa rawatan ini mempunyai risiko yang sangat bahaya?

Tak dinafikan bahawa rawatan kaki menggunakan khidmat ikan-ikan garra rufa sangat popular sejak beberapa tahun yang lalu. Ke mana sahaja anda pergi, sama ada ke pasar raya, pasar malam malah ada spa dan salon yang menyediakan khidmat ini. Dengan harga yang berpatutan dan keseronokan yang anda nikmati, ia menjadi tumpuan orang ramai.

Namun, perlu diketahui bahawa rawatan ini tidaklah sepenuhnya bersih dan selamat. Menurut Agensi Perlindungan Kesihatan (HPA) United Kingdom memberitahu bahawa walaupun risiko untuk mendapat jangkitan adalah rendah, namun ia tidak boleh dipandang remeh dan dikecualikan.

Tangki ikan yang digunakan mengandungi mikroorganisma dan masalah boleh berlaku daripada bakteria yang dipindahkan daripada ikan-ikan tersebut, atau daripada air dan juga daripada satu pelanggang kepada pelanggan yang lain.

Menurut agensi itu lagi, mereka yang menghidap diabetes, psoriasis (penyakit kulit) dan sistem ketahanan badan yang rendah sangat terdedah kepada bahaya dan disarankan supaya tidak sesekali membuat rawatan ini, lebih-lebih lagi hanya untuk suka-suka.

Antara penyakit berbahaya yang boleh berjangkit melalui rawatan spa kaki ini termasuklah HIV dan hepatitis C, jelas pakar-pakar perubatan. Apabila pengguna atau pelanggan dijangkiti dengan virus bawaan darah seperti HIV atau hepatitis C terluka atau darah mereka mengalir di dalam air, ia akan menyebabkan berlaku risiko penyakit ini disebarkan.

Jurucakap agensi itu menerangkan dengan lebih jelas, "Jika prosedur kebersihan diikut oleh pengusaha spa seperti menukarkan air untuk setiap pelanggan, risikonya menjadi rendah, namun risikonya tetap ada untuk dijangkiti seperti HIV dan hepatitis,".

Mereka menyarankan air ditukar setiap kali rawatan tamat untuk setiap pelanggan. Namun, peralatan yang digunakan tidak boleh disterilkan dengan kaedah biasa kerana ia boleh membahayakan ikan-ikan yang banyak, lebih kurang 200 ekor dalam setiap tangki.

Rawatan yang telah lama popular di Asia ini telah di haramkan di Amerika Syarikat termasuklah Florida, Texas, New Hampshire dan Washington. Ia disebabkan kerisauan jangkitan boleh tersebar melalui luka.

Terrence Higgins, seorang jurucakap amal HIV memberitahu bahawa risiko untuk dijangkiti adalah minimum namun pelanggan harus berhati-hati ke mana yang mereka pilih untuk pergi.

Menurut Dr Hilary Kirkbride, pakar perunding epidemiologi di HPA juga berpendapat sama dengan berkata, "Jika standard kebersihan diikut oleh pekerja-pekerja di spa tersebut, risiko untuk dijangkiti adalah tipis namun bagi sesetengah orang, risiko mereka adalah tinggi,".

Beliau juga menyarankan pemilik spa memeriksa terlebih dahulu jika pelanggan mereka mempunyai masalah kesihatan yang boleh memberikan risiko kepada mereka. Pemeriksaan terhadap kaki pelanggan juga perlu bagi memastikan tiada luka atau masalah kulit yang boleh berjangkit.


6 Lagu Yang Wajib Anda Dengar Sebelum Perlawanan Akhir Bola Sepak Malam Ini

Lagu yang bersemangat mampu mengubah perasaan kita daripada kurang bermaya menjadi bersemangat waja. Lagu sedih mampu menampung beban duka yang menimpa diri kita. Bagaimana pula lagu yang sesuai untuk menaikkan perasaan patriotisme dan semangat dalam diri kita sebelum menonton perlawanan bola sepak melibatkan Malaysia?

Berikut adalah 5 lagu yang cukup sesuai untuk dimainkan oleh anda dalam perjalanan ke stadium atau setengah jam sebelum sepak mula permainan malam ini dilakukan, bagi menaikkan semangat kita menyokong di tepi padang mahupun dari rumah.

Lagu rasmi bagi temasya Piala Dunia Remaja tahun 1997 ini masih relevan sehingga sekarang. Ciptaan Radhi OAG dan diterbitkan oleh Paul Moss, bagi generasi Malaysia yang dapat menyaksikan pertandingan tersebut mampu melihat sendiri bekas-bekas pemain bolasepak dunia beraksi sebelum mereka menjadi terkenal seperti Thierry Henry, David Trezequet, Michael Owen, Juan Roman Riquelme dan Pablo Aimar yang pernah menyarung jersi pasukan JDT.

Lagu nyanyian Ella ini sehingga sekarang masih lagi dimainkan ketika berlangsungnya acara sukan melibatkan negara kita. Lagu ini ciptaan komposer negara Wah Idris dan David Gates. Dua buah versi dirakamkan, dalam versi Bahasa Melayu dan Bahasa Inggeris namun versi Bahasa Melayu adalah versi yang lebih dekat dengan kita.

Lagu 'Setia' ini dihasilkan oleh Dato' Ahmad Dasilah sementara liriknya ditulis oleh bekas Menteri Penerangan, Tan Sri Mohamed Bin Rahmat. Rasanya lagu ini cukup sinonim dengan masyarakat kita kerana liriknya yang mampu membuatkan kita meremang dengan rasa patriotik.

Pemenang pertandingan Malaysian Idol pertama negara kita, Jaclyn Victor merupakan seorang yang memukau kita semua dengan kemampuan vokalnya yang setanding dengan nama-nama besar lain seperti Ning Baizura atau Sheild Majid. Apabila dipadankan suaranya dengan lagu "Jalur Gemilang" ini seolah-olah berlaku satu gabungan yang cukup mantap dalam menaikkan semangat kita dalam mengharungi apa saja dugaan atau cabaran yang melanda.

Dengan lagu ciptaan komposer terkenal Pak Ngah serta lirik ditulis oleh Siso Kopratasa, lagu ini kerap dimainkan di majlis-majlis acara yang dilangsungkan. Mempunyai rentak lagu yang seakan-akan sedang berkawad serta vokal yang didatangkan dalam bentuk koir, Keranamu Malaysia menjadi salah satu lagu wajib dalam membentuk identiti budaya Malaysia.

Siapa tak tahu lagu ini? Lagu inilah antara lagu paling lama bertahan dari generasi ke generasi, membantu membentuk pemikiran positif dan bersabar dalam menghadapi apa saja yang mampu membuatkan kita rasa tewas. Tidak ramai yang tahu siapa penyanyi sebenar lagu ini, jadi pada hari ini kami persembahkan pada anda kumpulan Metropolitan dengan lagu legenda mereka,"FIkirkan Boleh."


Lelaki Ini Akan Beratur Dalam Barisan Untuk Dapatkan Apa Saja Yang Anda Perlukan

Kalau anda berada di New York-lah namun idea ini menarik untuk diwujudkan di negara kita bagi mengelakkan masalah tiket berlaku lagi.Anda pasti tak menyangka yang menjadikan beratur sebagai kerja bagi pihak orang yang tidak dikenali adalah benar.

Ya, memang benar. Ada orang yang kariernya adalah sebagai tukang beratur untuk orang lain. Seorang genius dari New York sedang menjana pendapatan lumayan hanya untuk berdiri atau duduk dalam barisan serta menunggu.

Nama beliau Robert Samuel, pengasas kepada Same Ole Line Dudes.

Same Ole Line Dudes (SOLD) adalah satu syarikat professional yang menawarkan perkhidmatan untuk beratur di New York. Jelas Robert, semua ini berlaku secara kebetulan sahaja ketika dia sedang menunggu iPhone 5S keluar.

Beberapa hari sebelum iPhone tersebut keluar, Robert meletakkan iklan untuk menawarkan diri berbaris bagi pembeli yang tak mahu beratur. Iklannya diterima kemudian dia menjual tempatnya dalam barisan beberapa kali sebelum mendapat pendapatan bersih RM1430 pada hari itu.

Rekod pendapatanya pada satu hari beratur untuk barisan iPhone setakat ini? RM61,600 satu hari dengan teknik yang sama.

Semenjak iklan pertamanya, kini Robert menguruskan lebih 20 orang pekerja yang akan beratur bagi pihak pelanggan. Sesetengahnya adalah kawan dan sesetengahnya adalah kenalan baru yang mahu menambah pendapatan.

SOLD mengenakan bayaran RM198 untuk dua jam pertama dan RM44 untuk setiap jam berikutnya. Kadar caj juga bergantung kepada situasi - jika notis terlalu pendek diberikan atau cuaca buruk, bayaran tambahan akan dikenakan.

Selain daripada beratur dalam barisan, dengan bayaran tambahan, SOLD akan melakukan perhidmatan penghantaran terus ke mana-mana destinasi pelanggan, selepas penat beratur panjang.

Hebat model bisnes ini sebenarnya cuma jika diwujudkan di Malaysia, berapa caj yang anda rasa sesuai untuk satu jam menunggu?


Genghis Khan : Pemerintah Bengis Dan Pengasas Sistem Kurier Antarabangsa

Bagi yang meminati sejarah, sudah pastinya mengenali siapa gerangan pemerintah ini. Genghis Khan adalah pengasas dan pemerintah Empayar Mongol sehingga tahun 1227. Beliau adalah individu yang bertanggungjawab dalam usaha menubuhkan empayar yang menjadi kerajaan terbesar dalam sejarah manusia. Bermula dengan menyatukan suku kaum Nomad, usaha penaklukan oleh Genghis Khan diserahkan kepada anaknya, Ogedei Khan, yang memperluaskan Empayar Mongol hingga ke Asia Tengah dan China.

Di era kegemilangan empayar ini, ia mengawal kawasan berkeluasan hampir 33 juta kilometer persegi yang bersamaan saiz hampir sebesar benua Afrika, atau 100 kali ganda saiz Malaysia, atau 22% keluasan darat bumi. 40 juta nyawa terkorban di tangan Genghis Khan dan beliau dianggap sebagai antara pemerintah paling bengis dan kejam di dunia.

Namun, beliau juga dipuji kerana berjaya menghasilkan suasana politik yang bersatu di Silk Road yang membolehkan perdagangan dan komunikasi dari Timur Laut Asia ke Barat Daya Asia (Islam) dan juga Kristian Eropah. Ini secara tak langsung memperluaskan hubungan di antara ketiga-tiga budaya ini.

Dilahirkan pada tahun 1162, Genghis dilahirkan dengan nama sebenar, Temüjin, berdekatan dengan sempadan Mongolia dan Siberia pada hari ini. Beliau mempunyai 6 lagi adik beradik (4 kandung, 2 tiri). Bapa Temüjin iaitu Yesügei adalah ketua puak Borjigin yang muncul sebagai ketua pemerintah puak Mongol. Kehidupan awal beliau agak sukar apabila bapanya mengaturkan perkahwinan dan menghantar Temüjin tinggal bersama keluarga bakal isterinya, Borte, ketika beliau berusia 9 tahun. Beliau dikatakan disuruh menjadi ketua pembantu rumah sehingga bersedia untuk berkahwin paa usia 12 tahun.

Nasib bapanya tidak baik apabila dalam perjalanan pulang selepas menghantar beliau, terserempak dengan puak musuh yang menawarkan makanan yang mempunyai racun. Bapanya mati akibat memakan makanan tersebut. Mendengar berita tersebut, Temüjin pulang ke rumahnya dan menuntut posisi ayahnya untuk menjadi ketua puak. Namun, abang tirinya, Begter, yang merupakan ahli keluarga lelaki paling tua mula menunjukkan kuasa dan berhak menuntut dan menjadikan Hoelun (ibu Temüjin), sebagai isteri. Berang dengan situasi itu, Temüjin dan abang kandungnya, Khasar, telah membunuh Begter.

Ketika berusia 15 tahun, beliau telah diculik oleh musuh bapaya dan telah dijadikan hamba, namun akhirnya berjaya melarikan diri. Beliau mula dipandang tinggi kerana mampu melepaskan diri, dan kemudiannya menubuhkan pakatan bersama Jelme dan Bo'orchu. Dan ketika ini, puak-puak di Mongolia tidak bersatu, dan ia menjadi satu adat untuk mengukuhkan pakatan buat sementara, dengan mengaturkan perkahwinan anak-anak. Menggunakan apa yang diajarkan oleh ibunya iaitu kepentingan pakatan yang kuat bagi memastikan kestabilan Mongolia, Temüjin mula mendapat idea.

Temüjin mengahwini Borte ketika berusia 16 tahun dan menggabungkan dua puak. Borte kemudiannya diculik oleh puak Merkits, namun telah diselamatkan oleh Temüjin. Beliau dibantu oleh puak Keraites yang memberikan bantuan 20,000 orang tentera, dan juga oleh rakan Temüjin iaitu Jamukha, yang ketika itu adalah Khan (pemerintah tentera) dalam puak Jadaran.

Walaupun berjaya mengalahkan puak Merkits, ia merupakan bibit-bibit perpecahan antara Temüjin dan Jamukha, yang mana mereka adalah "blood brothers" dan telah bersumpah untuk kekal setia selamanya. Antara faktor utama perpecahan antara mereka adalah kerana Jamukha menyokong pemerintahan tradisional Mongolia secara aristokrasi, dan Temüjin pula mengikut cara meritokratik. Cara yang dipegang Temüjin telah menarik rangkuman rakyat yang lebih luas, serta mendapat pengikut daripada golongan bawahan.

Temüjin seolah-olah melanggar adat apabila menjadikan sekutu yang mahir untuk memegang jawatan tinggi dan melaksanakan hukuman terhadap pihak musuh, yang sepatutnya menjadi hak ahli keluarganya. Beliau mengaturkan dan memecahkan pahlawan-pahlawannya kepada 10 unit, tanpa mengira hubungan kekeluargaan.

Sebanyak 4 orang anak lelaki dilahirkan oleh Borte, iaitu Jochi, Chagatai, Ögedei dan Tolui. Temüjin mempunyai ramai lagi anak dengan isteri-isteri lain namun dikecualikan daripada penggantian takhta.

Kehidupan awal Temüjin dipenuhi dengan dakwaan beberapa siri pengkhianatan dan konspisrasi, termasuklah keretakan hubungan dengan rakan baiknya Jamukha yang juga ingin menjadi pemerintah Mogol dan juga masalah dengan bomoh yang ingin melagakan beliau dengan adiknya, Khasar. Dengan ini, beliau lebih teliti dalam merancang mengumpulkan maklumat serta menyelidik motivasi musuhnya dengan menggunakan rangkaian pengintipan yang luas.

Taktiknya berhasil apabila beliau berjaya menyatukan puak Merkits, Naimans, Mongols, Keraites, Tatars, Uyghurs dan beberapa puak kecil yang lain, di bawah kuasanya. Kejayaan ini dianggap sebagai sesuatu yang sangat hebat kerana sebelum ini puak-puak ini tidak pernah bersatu. Dengan berada di bawah satu tampuk pemerintahan yang sama, ia telah meleraikan persengketaan dan bergabung menjadi satu pasukan tentera, dikenali sebagai Mongol.

Menjelang tahun 1205 ketika berusia 43 tahun, semua musuh Temüjin telah dihapuskan termasuklah bekas rakan baiknya, Jamukha. Walaupun Temüjin berkepercayaan animis, namun pengikut-pengikutnya termasuk daripada golongan Kristian, Muslim dan juga Buddha.

Pada tahun 1206, Temujin bermesyuarat dengan ketua daripada setiap wilayah/puak yang disatukan olehnya dan menubuhkan sebuah negara yang lebih kurang sebesar Mongolia pada hari ini. Dalam mesyuarat yang dikenali sebagai Khuruldai itu, beliau diberikan gelaran Chinggis Khan yang bermaksud "Pemerintah Universal", yang kemudiannya dikenali sebagai Genghis Khan di Barat.

Seramai 1 juta berada di bawa pemerintahannya ketika puak-puak itu bersatu. Untuk mengelakkan daripadanya tercetusnya perbalahan di antara puak, beliau menghapuskan sistem aristokrasi. Perkara-perkara lain juga diubah oleh Temujin seperti mengharamkan penjualan dan penculikan wanita, mengharamkan sistem hamba dalam kalangan Mongol, dan juga menghukum bunuh kepada pencuri ternakan. Beliau juga mengarahkan penggunaan sistem tulisan, menjalankan banci, mengurniakan imuniti diplomatik kepada duta asing serta memberikan kebebasan beragama.

Selepas beberapa pencerobohan oleh Mongol terhadap kerajaan Xi Xia di barat laut China, inisiatif terbesar telah dilancarkan pada tahun 1209 yang membuatkan mereka menghampiri ibu kota Xi Xia, iaitu Yinchuan. Tentera Mongol terdiri daripada pasukan berkuda yang sangat mahir dalam berkuda dan pakar dalam memanah. Taktik yang digunakan mereka di Yinchuan adalah melakukan pengunduran palsu, dan kemudian melancarkan pengepungan. Taktik ini berjaya dan pemerintah Xi Xia telah menyerah kalah.

Bagi melebarkan sayap Empayar Mongol, Genghis Khan mengarahkan serangan ke atas Dinasti Jin di utara China, kerana pemerintah dinasti ini telah menuntut supaya Genghis Khan menyerah diri. Dengan kekuatan yang lebih rendah daripada kekuatan musuh, tentera Mongol mula menyerang dan merosakkan perkampungan dari tahun 1211 hingga 1214, menyebabkan ramai orang kampung yang terdiri daripada petani miskin melarikan diri ke bandar. Situasi ini menyebabkan bekalan makanan (diternak dan ditanam di kawasan luar bandar) berkurangan, dan mencetuskan masalah. Berang dengan situasi tersebut, tentera Dinasti Jin membunuh berpuluh-puluh ribu petani mereka sendiri.

Dalam peperangan ini, hampir separuh daripada 950,000 tentera dinasti Jin telah terbunuh oleh tentera Mongol dengan kekuatan 110,000 tentera berkuda.

Tentera Mongol kemudiannya mengepung ibu kota Zhongdu yang dikenali sebagai Beijing pada hari ini, yang membuatkan pemerintah Dinasti Jin bersetuju menyerahkan sutera, perak, emas dan kuda dalam jumlah yang banyak. Pemerintah Jin kemudian melarikan diri ke selatan, menyebabkan Genghis Khan menganggap ini sebagai perlanggaran perjanjian dan menghancurkan Zhongdu.

Pada tahun 1218 hingga 1221, Genghis Khan menerajui Mongol dalam peperangan dengan Empayar Khwarezm (Turkmenistan, Uzbekistan, Afghanistan dan Iran hari ini) yang diketuai oleh Shah Ala ad-Din Muhammad. Genghis Khan melihatkan Khawarizmia sebagai berpotensi sebagai rakan dagangan komersial menggunakan Silk Road. Beliau menghantar sebuah karavan untuk menubuhkan ikatan dagangan secara rasmi dengan Empayar Khwarezm.

Namun, karavan itu telah diserang oleh gabenor Khwarizmia yang mendakwa karavan itu mengandungi perisik. Gabenor itu enggan membayar gantirugi rampasan karavan itu menambahkan lagi ketegangan. Genghis Khan sekali lagi menghantar 3 orang wakil, 2 orang Mongol dan seorang Muslim, untuk berjumpa terus dengan pemerintah Khwarizmia, Shah Ala.

Namun, Shah Ala mengarahkan kepala ketiga-tiga wakil Genghis Khan dicukur, dan wakil Muslim tersebut telah dipancung. Kepala beliau dihantar pulang bersama dua lagi wakil Mongol. Genghis Khan yang berang dengan penghinaan tersebut, telah merancang pencerobohan terbesar dalam sejarah pemerintahannya dengan mengarahkan 100,000 tentera yang terdiri daripada pegawai paling mahir bersama beberapa orang anak-anaknya.

Dengan kekuatan tentera yang lebih rendah, tentera Mongol telah menyerang Empayar Khwarezm. Temujin yang berang atas tindakan Shah Ala, telah membalas dendam dengan membunuh dan menyembelih 1.25 juta rakyat empayar itu, dan ada yang mengatakan kesemua rakyat empayar itu dibunuh. Ia dikatakan sebagai pembunuhan beramai-ramai yang terbesar dalam sejarah ketika itu.

Tukang kayu dan tukang emas diselamatkan dan golongan aristokrat serta tentera Khwarzem yang menentang telah dibunuh. Tulang rangka mangsa-mangsa tersebut kemudiannya ditimbunkan ditengah kota sebagai peringatan kepada semua apa yang akan berlaku jika membantah permintaannya.

Tidak cukup dengan itu, Shah Ala telah dibunuh oleh Genghis Khan dengan cara paling kejam, iaitu menuangkan leburan perak ke dalam mata dan telinganya. Kemenangan itu telah membuatkan Bukhara, Samarkan dan Urgench jatuh ke tangan Empayar Mongol.

Selain daripada pembunuhan pemerintah Empayar Khwarezm dengan kejam, Genghis Khan dan tenteranya sangat terkenal dengan keganasan dan kebengisan yang membuatkan beliau dianggap sebagai antara pemerintah yang digeruni dan ditakuti dalam sejarah manusia. Genghis Khan biasanya akan meminta musuh untuk menyerah kalah dan kemudiannya membunuh serta memusnahkan kesemua yang ada termasuk keluarga dan rakan-rakan musuh.

Mereka gembira dan berbangga dengan pembunuhan yang mereka lakukan, dan berasakan ia dapat menakutkan musuh-musuh. Dengan ini, ia membuatkan musuh menyertai tentera Mongol, tanpa perlu mengorbankan tentera sendiri.

Satu daripada peraturan purba dipegang teguh oleh Genghis Khan yang mana mereka tak dibenarkan menumpahkan darah "mulia" walaupun ianya pihak musuh. Apabila mereka menangkap musuh yang daripada kelahiran yang mulia, mereka tidak menikam atau mengelar. Namun, ia tak bermakna mereka tak akan bunuh musuh tersebut.

Terdapat beberapa cara membunuh, dan jika musuh mulia tersebut bernasib baik, tentera Mongol akan mematahkan lehernya, tanpa menumpahkan setitis darah pun. Namun, jika tak bernasib baik, seperti yang dilakukan terhadap tentera Rusia yang menyerah kalah kepada mereka. Tentera Mongol telah membaringkan tawanan dan meletakkan sepapan kayu di atas mereka. Tentera Mongol kemudiannya naik ke atas papan tersebut dan memijak papan tersebut sehingga tawanan-tawanan itu mati.

Genghis Khan juga menggunakan tawanan perang yang tidak mempunyai apa-apa kemahiran sebagai perisai manusia yang diletakkan di hadapan tentera perang ketika serangan akan datang. Terdapat insiden dimana beribu-ribu rakyat China bertindak membunuh diri untuk mengelakkan diri mereka dibunuh oleh Genghis Khan.

Genghis Khan pulang ke Mongolia pada tahun 1225, dan beliau mengawal sebahagian besar wilayah daripadda Laut Jepun hingga Laut Kaspian. Dalam pemerintahan Genghis Khan, beliau telah menakluki 2 kali ganda kawasan berbanding mana-mana penakluk yang ada dalam sejarah manusia, yang telah mendekatkan hubungan antara tamadun Timur dan Barat. Takhta beliau diberikan kepada anak, Ogedei Khan yang kemudiannya memberikan kepada cucunya, Kublai Khan.

Ogedei Khan meluaskan Empayar Mongol sehingga ke Poland, Vietnam, Syria dan Korea. Penaklukan ini berakhir pada tahun 1368 yang ketika itu diterajui oleh Toghon Temür, keturunan Genghis Khan.

Tiada kepastian mengenai punca kematian Genghis Khan yang dikatakan mati pada Ogos 1227 ketika berusia 65 tahun. Tiada siapa juga tahu di mana lokasi pengebumian atau kubur Genghis Khan. Antara desas-desus sebab kematian beliau adalah dibunuh ketika berperang, penyakit, jatuh daripada kuda atau disebabkan luka berterusan dalam peperangan. Menurut The Secret History of the Mongols, Genghis Khan mati disebabkan kecederaan akibat jatuh daripada kuda ketika sedang memburu.

Walaupun Genghis Khan dikenali sebagai pemerintah yang bengis, kejam dan tidak berperikemanusiaan dan bertanggungjawab ke atas kematian 40 juta nyawa namun terdapat beberapa sumbangan beliau terhadap dunia. Beliau diiktiraf sebagai orang yang bertanggungjawab dalam menyatukan Silk Road menjadi satu suasana politik yang damai, yang telah menghubungkan komunikasi dan perdagangan daripada Timur Laut Asia ke Islam Barat Daya Asia dan Kristian Eropah. Hasilnya, ketiga-tiga budaya berlainan ini telah diperluaskan.

Selain pemanah dan kuda, senjata paling penting bagi Empayar Mongol adalah sistem komunikasi mereka yang sangat luas. Ketika mula-mula dilantik sebagai Khan, Genghis Khan telah mengarahkan pembinaan stesen pos dan penghantar surat di seluruh empayarnya. Sistem ini dinamakan sebagai "Yam" atau "Ortoo". Dengan ini, beliau telah mencipta sistem pos antarabangsa yang pertama. Sistem ini kemudiannya digunakan oleh cucunya, Kublai Khan di kawasan jajahan mereka di China.

Stesen pos bukan hanya digunakan untuk menghantar surat tetapi juga untuk menghantar pegawai, tentera dan pembesar asing. Sebanyak 1,400 stesen pos terdapat di China sahaja ketika di akhir pemerintahan Kublai Khan. Sebanyak 50,000 ekor kuda, 1,400 ekor lembu, 6,700 ekor keldai, 400 buah kereta tarik, 6,000 buah bot, 200 ekor anjing dan 1,150 ekor kambing biri-biri digunakan untuk sistem pos ini.

Setiap stesen pos berjarak 40 hingga 64 kilometer di antara satu sama lain dan mempunyai penjaga yang sangat dipercayai. Marco Polo sendiri mengakui tahap keberkesanan sistem pos ini.


10 Perkara Dan Cabaran Dihadapi Kanak-Kanak 90-an Yang Kanak-Kanak Zaman Sekarang Tak Akan Tahu

Tak dapat dinafikan kehidupan kita serba canggih yang telah memudahkan hidup kita. Lumrah manusia sentiasa mahukan sesuatu yang lebih baik dari sebelumnya, maka terhasilah apa yang kita nikmati hari ini. Apa yang ada sekarang adalah sangat mudah, semuanya dihujung jari membuatkan kanak-kanak zaman sekarang menjadi manja dan degil.

Namun bagi sesetengah orang, walaupun kehidupan zaman 90-an tiada teknologi secanggih sekarang, ia masih memberikan kehidupan yang indah, yang kanak-kanak zaman sekarang tak akan dapat rasa dan tahu.

iluminasi.com ingin berkongsi 8 perkara dan cabaran kanak-kanak 90-an yang kanak-kanak zaman sekarang tak akan pernah tahu.

Ya, dulu kita tak panggil telefon pintar, sebab masa tu telefon masih belum pintar, hanya manusia saja pintar. Telefon bimbit zaman dahulu jauh beza daripada yang ada sekarang. Rata-rata menggunakan telefon jenama Nokia, Siemens, Samsung, Motorola, Sony Ericsson, Alcatel, LG dan beberapa lagi. Kebanyakannya tak ada warna. Akses internet internet pun tak ada. Hanya boleh telefon, mesej dan main game ular.

Siapa yang ada duit lebih, boleh lah beli yang mahal sikit yang ada warna dan kamera, serta boleh dapat line GPRS. Itu pun masih guna keypad. Nak taip mesej kena tekan satu persatu sampai lenguh jari. Kalau boleh hantar gambar (MMS) itu dah kira sangat canggih, tapi mahal dengan harga 25 hingga 50 sen. Tapi apa yang bestnya, bateri telefon tu boleh tahan berhari-hari. Alasan "Bateri habis" langsung tak wujud pada zaman dulu. Sebab terlalu jarang berlaku. Tak macam telefon pintar sekarang baru 5 jam dah mati. Telefon ini masih lagi digunakan sekarang oleh warga tua dan juga sebagai telefon spare.

Bagi yang tak ada telefon bimbit, memang tak ada cara lain untuk dihubungi, melainkan buat panggilan ke telefon rumah. Ini memang klasik. Tak macam sekarang, telefon pintar sentiasa ada kat tangan. Dulu memang susah, kalau tak ada kat rumah, dan tak ada telefon bimbit, anggap saja rakan anda MIA (Missing In Action). Tapi kalau dah bergayut, memang sampai mak jeling la. Bil melambung-lambung.

Sekarang boleh dikatakan hampir kesemua rumah dah tak gunakan telefon ini. Mungkin 1% rumah sahaja yang guna lagi? Tapi bisnes masih guna telefon ini.

Tepi telefon rumah wajib ada Yellow Pages. Yellow Pages adalah buku yang mengandungi nombor telefon individu atau perniagaan. Nak nombor telefon siapa cari sahaja, semua ada dalam tu. Tapi memang letih kena cari satu-satu. Kalau sekarang, nak cari nombor telefon, Google saja, semua keluar. Tapi Yellow Pages tu juga digunakan sebagai alat untuk mengetuk kepala anak-anak bila asyik bergayut telefon.

Pastinya kanak-kanak zaman sekarang tak sempat nak merasa pengalaman ini, kerana rata-rata telefon awam kini sudah tak digunakan lagi. Kalau ada pun, 99% rosak. Memang sangat tak relevan dah zaman ni, sebab penggunaan telefon bimbit yang berleluasa. Dulu kalau tak ada telefon bimbit, kena guna telefon awam, nak bergayut dengan kekasih.

Kena beratur, tunggu giliran. Siap sedia duit syiling satu plastik. Bila dah sampai giliran, mulalah bergayut. Memang agak seksa juga. Itu tak kira nyamuk lagi.

Zaman sekarang, internet di hujung jari. Tak ada sempadan. Tapi dulu, kalau nak guna intenet, kena sambungkan pada soket telefon (telefon tak boleh digunakan sementara guna internet). Ini bagi rumah yang ada internet sahaja okay. Dan nak guna internet, hanya di rumah sahaja, tak ada istilah WIFI. Memang tak wujud. Dan bila tengah tunggu internet disambungkan, akan keluar satu bunyi, yang pasti anda masih ingat. Memang klasik.

Disebabkan telefon bimbit dahulu tak canggih dan tak ada akses internet, maka tak ada lah pelan internet. Yang ada hanya pelan SMS dan telefon. Sekarang boleh dikatakan sangat murah, ada yang dapat pelan panggilan percuma, dan SMS memang sangat jarang digunakan. Tapi dulu, kalau topup RM10, sehari dah boleh habis. Sebab apa? Sebab mahal.

Ini antara yang paling berbeza. Disebabkan dulu tak ada Whatsapp, kita akan guna servis SMS. Memang seksa betul kalau SMS, sebab harga yang sangat mahal. Biasanya satu SMS akan dicaj 10 hingga 30 sen, bergantung kepada telco. Jika hantar SMS ke telco yang sama (Maxis ke Maxis), harganya murah sikit, itupun dah guna Active10. Kalau hantar SMS ke telco lain sangat mahal.

Katakanlah hantar 1 SMS kepada rakan yang guna telco lain, harganya 25sen. hantar 1 SMS, "Weh jom lepak", dah habis 25 sen. Rakan balas pula, "Ok, nak lepak kat mana,", dan anda balas "Ikut kau lah,".

Kat sini saja dah habis 50sen, tapi belum tahu nak lepak kat mana. Alih-alih habis RM1. Dah la topup RM3 saja, dan guna duit sekolah sendiri. Bila mesej dah penuh dalam inbox, kena delete, kalau tak, mesej tak boleh nak masuk dah. Itu belum pasangan kekasih lagi dan biasanya pasangan kekasih akan berpakat gunakan telco yang sama supaya boleh jimat duit. Kalau nak bergayut, kena tunggu pukul 12 malam dan beli pelan panggilan, boleh dapat murah.

Budak sekarang? Whatsapp sahaja, percuma, tak perlu duit, hanya beli pelan internet. Call pun boleh guna Whatsapp. Itupun bila orang mesej tak reti nak balas. Dah la mak ayah yang bayarkan bil or topup. Takkan rasa apa yang kanak-kanak dahulu rasa.

Kanak-kanak zaman sekarang kalau nak dengar lagu atau tengok video sangat mudah, buka sahaja Youtube. Nak apa, semua ada. Daripada lagu, filem, video kelakar, belajar memasak dan sebagainya, semuanya lengkap. Sebab tu ramai kanak-kanak zaman sekarang selalu menghadap gajet, tengok kartun-kartun seperti Upin & Ipin dan sebagainya.

Tapi zaman dulu, tak begitu. Nak dengar lagu? Beli kaset. Harga? Antara RM15 hingga RM20. Kaset ini pula, hanya boleh dipasangkan pada radio, walkman, ataupun kereta. Siapa yang ada duit boleh la beli walkman, tapi yang tak ada, mungkin pasang kat radio rumah sahaja. Lagi sedih? Bawa kaset pasang dalam kereta ayah sambil nyanyi seorang diri.

Nak tengok filem pula? Kena beli VCR (Videocassette recorder) dan kaset untuk VCR ini boleh dibeli atau disewa di kedai. Sebab itu kartun Melayu kat TV zaman dahulu memberikan impak yang kuat kepada kanak-kanak walaupun kartun 2D saja, sebab tak ada pilihan lain. Usop Sontorian, Keluang Man, Kampung Boy, Anak-anak Sidek, ALONG, dan Di Mana Joe Jambul, semuanya masih diingati sampai sekarang. Tapi itupun kalau ada TV kat rumah, kalau tak ada? Melangut aje la.

Antara gajet yang biasa pada zaman dahulu adalah Tamagotchi atau gajet Digimon. Memang sangat popular satu ketika dulu. Harganya boleh tahan, dalam lingkungan RM40 ke RM80. Boleh dikatakan hampir kesemua kanak-kanak ada, memang jadi sasaran rampasan cikgu-cikgu kalau nampak di sekolah. Nak ayah belikan kena belajr rajin-rajin baru dapat. Penulis hari-hari "tab" Digimon V1, dengan harapan nak dapatkan Teddymon.

Tapi ada juga permainan lain yang popular seperti PS1 atau Super Nintendo. Konsol-konsol ketika itu boleh dikatakan mahal, hanya orang yang mampu sahaja yang ada. Yang tak ada, boleh cari pusat permainan video, dan bayar untuk main. RM4 untuk satu jam biasanya. "Kereta Dash", kereta mainan yang paling hebat masa itu, juga memberikan impak yang sangat kuat kepada kanak-kanak 90-an, melalui Dash Yonkuro. Sampai ada tournament kebangsaan. Main sampai tak ingat dunia. Penulis guna Super Emperor (Auldey) dan pakai enjin hitam je, sebab tak mampu enjin Tamiya. Anda pula guna kereta apa?

Itu kalau budak yang mampu, kalau tak mampu, permainan seperti tuju selipar, atau guli, serta gasing menjadi pillihan. Itu pun dah sangat menyeronokkan. Penulis dulu main bola sepak tapi tak ada duit, jadi ambil suratkhabar dan masukkan pasir, ronyokkan menjadi bulat. Kemudian balut dengan plastik 2-3 lapis, dan ikat guna gelung getah, dah jadi bola. Tahan la untuk 3-4 hari.

Cuba tanya kanak-kanak sekarang apa konda-kondi mesti tak tahu, budak kampung pun tak tentu tahu. Tapi kalau ada yang tahu, mungkin dia main game konda-kondi kat telefon pintar. Cuba cari kat Google Apps atau Apple Store, ada tau game konda-kondi.

Masih ada lagi sehingga sekarang tapi rasanya dah tak ramai orang guna. Satu medan chatting yang sangat terkenal, selain "Kampungchat" yang digunakan untuk mencari kenalan baru. Dan bila sebut pasal MIRC, mesti semua ingat terma ni : "ASL". Kalau tak ingat, bukan kanak-kanak zaman 90-an la kan!

Kedua-dua laman ini sama sahaja macam Facebook. Media sosial, untuk persahabatan di alam maya. Dan orang paling famous di Myspace ketika itu adalah Tom Myspace, macam Mark Zuckerberg hari ini. Tapi tak lah secanggih Facebook yang boleh video call dan live video.

Tapi apa yang best mengenai Myspace dan Friendster adalah anda boleh hiaskan profil anda sesuka hati. Nak letak apa pun boleh. Tak cukup dengan itu, anda juga boleh letak lagu. Jadi bila orang lawati laman Myspace atau Friendster anda, ada hiasan Hello Kitty dan lagu Limp Bizkit atau Evanescene. Kool kan?

Tak ada yang lebih senang daripada zaman sekarang dalam menyimpan memori-memori indah. Nak ambil gambar, keluarkan handphone, dan snap! Bila-bila masa di mana sahaja. Dah ambil gambar, kalau tak cantik, boleh delete, dan ambil lagi seribu kali. Bila dah puas hati, terus upload ke Facebook dan Instagram. Apa anda makan, kat mana anda jogging, apa OOTD anda, dengan siapa anda berada dan di mana.

Tapi dahulu, nak ambil gambar kena guna kamera manual, dan kamera itu pula guna filem, yang dipanggil Kodak walaupun Kodak itu nama jenama dan bukan nama produk. Satunya, tak semua ada kamera, kerana harga yang agak mahal, lepas tu kena beli filem kalau guna, juga mahal. Dan masalah besar pula bila dah ambil gambar, tak tahu sama ada elok atau tak, kena tunggu bila dah "cuci" baru tahu masa ambil gambar, muka hodoh, mulut ternganga, mata pejam dan tudung senget.

Tak boleh nak delete-delete. Dan juga tak boleh nak upload ke Myspace sebab tak ada akses, dan siapa pun tak akan tahu kau makan apa dan pakai baju apa hari tu. Gambar pula nak cuci pun berhari-hari. Dan bila pergi kedai gambar dan cuci, keluarlah segala gambar, daripada hari guru, hari lahir, hari ibu dan sebagainya dalam satu masa, sebab semuanya dalam filem yang sama. Masa tu lah kau kena belasah dengan abang kau sebab dia tengok dalam gambar tu kau pakai baju dia tapi tak mintak izin. Dan jaga baik-baik negatif filem tu, hilang filem, hilanglah kenangan. Budak sekarang tak akan pernah rasa.


4 Bandar Olok-Olok Tidak Berpenghuni Yang Dibina Untuk Tujuan Tertentu

Pembinaan bandar atau kampung olok-olok sememangnya sudah wujud lama dahulu yang biasanya dijadikan lokasi penggambaran oleh syarikat-syarikat produksi. Ia dibina seakan-akan bandar sebenar yang didiami oleh populasi manusia. Oleh itu walaupun kini abad ke-21 namun kita masih boleh menonton drama-drama yang seakan-akan dihasilkan pada abad ke-20.

Terdapat juga bandar olok-olok yang dibina untuk tujuan-tujuan lain selain daripada tujuan penggambaran. iluminasi.com ingin berkongsi 4 bandar olok-olok yang terdapat di serata dunia untuk pelbagai tujuan.

Kijong-dong, sebuah bandar yang kelihatan seperti sebuah bandar yang benar-benar didiami oleh manusia. Ia dilengkapi dengan kawasan perumahan, sekolah dan juga hospital. Bandar ini dibina oleh kerajaan Korea Utara pada tahun 1954 yang diberi nama Propaganda Village atau Peace Village terletak di Zon Bebas Tentera (Demilitarized Zone -DMZ). Zon Bebas Tentera adalah kawasan yang memisahkan Korea Utara dan Korea Selatan.

Tujuan pembinaan bandar olok-olok ini oleh Korea Utara adalah untuk mengumpan mereka yang membelot kerajaan Korea Selatan. Walaubagaimanapun, Korea Utara mendakwa bandar ini mempunyai 200 penduduk dan ia melambangkan kejayaan ekonomi Korea Utara. Dakwaan Korea Utara itu seakan-akan tidak benar kerana menurut sumber, bandar itu seperti tiada tanda-tanda yang ianya didiami oleh manusia.

Kenyataan ini dikukuhkan lagi apabila bangunan-bangunan yang terdapat di bandar itu tidak mempunyai tingkap dan manusia yang dilihat di kawasan itu adalah semata-mata pekerja penyelenggara yang dilihat menyapu jalan-jalan. Juga, lampu yang terpasang di bandar itu dikatakan beroperasi atas kawalan automatik yang hanya berfungsi pada waktu-waktu tertentu sahaja.

Mcity  adalah sebuah bandar olok-olok yang terletak di University of Michigan North Campus, Michigan. Ia merupakan sebuah bandar seluas 32 ekar yang mempunyai jalan raya, persimpangan jalan, laluan pejalan kaki, lampu isyarat, dan juga bangunan-bangunan. Ia dibina untuk digunakan sebagai lokasi menguji kereta pandu-sendiri.

Untuk menjadikan bandar ini betul-betul seperti bandar sebenar, ia dihiasi dengan grafiti dan juga garisan-garisan di atas jalan raya yang pudar. Bentuk jalan juga berbeza-beza termasuklah jalan berbukit. Terdapat juga terowong, bulatan (roundabout) dan laluan kereta yang diperbuat daripada bahan berbeza seperti turapan, batu bata dan kerikil.

Ia merupakan projek yang dibiayai oleh University of Michigan, kerajaan tempatan dan juga syarikat-syarikat daripada pelbagai industri termasuklah GM, Hond, Nissan, Ford, Toyota, State Farm, Verizon dan Xerox.

Bandar Paris kedua telah dibina oleh Perancis, ketika berlangsungnya Perang Dunia Pertama. Ia merupakan idea DCA, kumpulan pertahanan udara Perancis, pada tahun 1918 yang bertujuan untuk menipu juruterbang pesawat pengebom Jerman. Menurut sumber iaitu akhbar Le Figaro yang menemui arkib ini, perancang tentera yakin bahawa juruterbang Jerman akan tertipu dengan pembinaan bandar Paris olok-olok itu, dan membuatkan mereka akan menyerang bandar tersebut dan bukan bandar Paris yang sebenar.

Bandar yang terletak di bahagian utara luar bandar Paris, iaitu 24 kilometer dari bandar Paris yang sebenar. Bandar olok-olok ini dibina dengan begitu terperinci termasuklah pembinaan Champs-Elysées dan stesen kereta api terkenal yang mempunyai servis kereta api laju pada hari ini yang menghubungkan Paris dan London, iaitu Gard du Nord.

Tak cukup dengan itu, bangunan-bangunan kayu dibina dan dicat dengan terperinci supaya kelihatan seperti kilang-kilang yang benar-benar beroperasi. Lampu putih, kuning dan merah dipasang untuk menghasilkan suasana seperti mesin kilang sedang beroperasi pada waktu malam. Lampu-lampu di landasan kereta api juga dipasang bagi menipu pihak musuh.

Walaubagaimanapun, bandar ini tidak sempat diuji kerana masih belum siap sebelum serangan udara terakhir oleh tentera Jerman ke atas bandar Paris pada 1918.

Pasukan tentera Amerika Syarikat yang diberi nama Asymmetric Warfare Group telah ditubuhkan pada tahun 2004 bagi tujuan melawan pengganas dan mengurangkan kelemahan tentera terhadap ancaman yang diterima. Dan pada tahun 2014, pasukan tentera ini telah membina sebuah bandar olok-olok seluas 300 ekar yang direkakhas untuk digunakan sebagai lokasi latihan tempur.

Bandar ini dilengkapi dengan bangunan kedutaan setinggi 5 tingkat, sebuah bank, sekolah, kereta api bawah tanah, stesen kereta api, masjid, stadium bola sepak, dan juga zon pendaratan helikopter. Projek bandar olok-olok yang menelan belanja sebayak RM413 juta itu direka untuk meniru perkesitaran sebenar yang rumit dan mereka cuba untuk mencari penyelesaian jika serangan pengganas benar-benar berlaku.

Komander pasukan itu, Colonel John Petkosek mengulas mengenai bandar tersebut dengan berkata :


Ini sebabnya Tarikh 31 Ogos 1957 Dipilih Sebagai Tarikh Kemerdekaan

Setiap tahun, kita akan menyambut Hari Merdeka pada tanggal 31 Ogos. Pada tahun ini, genaplah 60 tahun kita merdeka daripada penjajahan British setelah Perdana Menteri pada ketika itu, Tunku Abdul Rahman Putra Al-Haj melaungkan 'Merdeka' sebanyak 7 kali di Dataran Padang Hilir.

Pernahkah anda tertanya mengapakah tarikh 31 Ogos dipilih sebagai pengisytiharaan merdeka? Bukan 30 Ogos, bukan 1 September? Siapakah pula yang memilih tarikh tersebut?

Pemilihan tarikh 31 Ogos ini telah diputuskan dalam sebuah mesyuarat yang dihadiri Ketua Pemuda Umno dan timbalannya iaitu Haji Ahmad Badawi (bapa Perdana Menteri ke 5, Tun Abdullah) bersama Mufti Pulau Pinang pada ketika itu, Syeikh Abdullah Fahim (datuk kepada Tun Abdullah). Dalam menentukan tarikh yang ideal, Tunku Abdul Rahman berpendapat beliau perlu mendapatkan pandangan Syeikh Fahim memandangkan beliau merupakan seorang yang pakar dalam ilmu Falak.

Menurut Syeikh Fahim, tarikh 31 Ogos ini adalah tarikh yang baik keranaan menurut kiraannya, pada tarikh tersebut semua planet akan berada dalam kedudukan sebaris. Syeikh Fahim juga berkata, sekiranya tarikh 31 Ogos 1957 tidak dipilih, maka tarikh yang elok selepas itu adalah 5 tahun lagi, iaitu 31 Ogos 1962.

Sebelum Tunku Abdul Rahman memaklumkan pemilihan tarikh tersebut kepada pihak British, Syeikh Fahim juga telah berpesan sekiranya tarikh 31 Ogos 1957 tidak dipersetujui oleh British, beliau melarang agar pemuda-pemuda parti UMNO daripada melakukan kekacauan atau rampasan kuasa daripada British agar tiada perkara lebih buruk berlaku.

Pihak British akhirnya bersetuju dengan tarikh tersebut dan akhir pada 20 Februari 1956, tarikh 31 Ogos 1957 telah dipersetujui sebagai tarikh pengisytiharaan kemerdekaan. Rancang asalnya adalah agar Tunku dalam melakukakan pengisytiharaan tepat pada 12 malam 31 Ogos 1957 malangnya akibat kesesakan lalu lintas yang teruk, maka beliau terlambat sampai ke Padang Pahlawan, Bandar Hilir Melaka.

Kisah penentuan tarikh kemerdekaan ini telah dimuatkan dalam buku Anak Apak tulisan seorang wartawan bernama Subky Abdul Latif.


5 jenis sukan yang paling mahal di dunia

Sukan merupakan satu aktiviti beriadah yang baik untuk kesihatan kita. Sejak dari bangku sekolah lagi kita sudah menceburi dalam bidang sukan seperti lari padang, lompat tinggi, lompat jauh malahan ada juga antara kita yang menjadi wakil sekolah dalam bola sepak, bola jaring dan banyak lagi. Mengimbau kenangan betul kalau nak cakap pasal sukan. Paling dramatik apabila melalui sukan juga ia dapat menyatukan kita semua bukan? Sokongan yang padu daripada kita sebagai rakyat Malaysia untuk Sukan SEA kali ini sangat bermakna bagi para atlet di luar sana yang sedang berjuang demi negara tercinta.

Tahukah anda bahawa tidak semua jenis sukan kita mampu untuk menceburinya disebabkan faktor kos yang sangat tinggi? Ya, ada 5 jenis sukan yang kita hanya mampu melihat sahaja disebabkan ia sangat mahal dan mereka yang ceburinya sudah tentu dari golongan yang banyak harta. Mungkin anda ingat sukan golf adalah yang paling mahal. Tidak, tanggapan anda salah sama sekali dan anda mungkin hanya mampu menggigit jari sahaja selepas tahu tentang kos sebenar sukan-sukan ini.

Sukan ini amat popular di negara luar seperti Norway yang mempunyai banyak pergunungan salji. Mengapa ia dikategorikan sebagai sukan paling mahal di dunia? Hal ini kerana walaupun kos peralatan asas yang diperlukan hanya mencecah AS$2,500 (RM 11,071), tetapi ia memerlukan khidmat jurulatih yang mahir dan sudah tentu kos untuk bayaran jurulatih juga sangat tinggi. Selain itu, untuk memasuki kawasan latihan juga memerlukan kos yang agak tinggi. Jadi, bagi seorang atlet yang aktif dalam sukan lompat ski ini, mereka memerlukan peruntukan sekurang-kurangnya AS$100,000 setahun bahkan itu belum lagi termasuk kos insurans nyawa dan kemalangan yang wajib diambil setiap hari.

Sukan berkuda seperti Polo juga tersenarai dalam top 5 sukan paling mahal di dunia kerana seorang atlet yang terlibat dalam sukan Polo ini perlu memiliki kuda elit yang memerlukan penyelenggaraan yang tinggi merangkumi latihan, peralatan menunggang dan sebagainya. Anda boleh lihat sendiri sukan ini banyak diminati oleh anak kerabat diraja yang menganggap sukan ini mempunyai nilai estitika yang tersendiri. Malah, sukan Polo ini juga mewajibkan seseorang atlet memiliki kuda lebih daripada seekor dan kebiasaannya berjumlah empat ekor. Sepasang kuda perlu menjalani latihan yang menelan kos kira-kira AS$2,500 sebulan. Bagi menyertai pertandingan, seseorang atlet tersebut perlu mengeluarkan belanja antara AS$3,500 hingga AS$150,000 bergantung kepada reputasi kejohanan yang disertai.

Sukan Equestrian adalah sukan yang melibatkan kemahiran menunggang serta mengawal kuda untuk melakukan beberapa disiplin melibatkan keserasian antara penunggang dan kuda itu sendiri. Bagaimanapun, untuk beraksi lebih serius dalam sukan Equestrian memerlukan kos yang sangat tinggi iaitu merangkumi latihan dan penyelenggaraan kuda. Menurut laporan media antarabangsa, kos untuk memasuki pertandingan Equestrian peringkat antarabangsa memerlukan bajet sekitar AS$200,000 setahun tidak termasuk harga untuk membeli kuda. Harga kuda pun sangat mahal bukan?

Untuk pengetahuan anda, sehingga kini masih belum ada nilai yang tepat mengenai jumlah yang perlu dibayar oleh seseorang untuk menjadi pelumba F1. Walau bagaimanapun, Pengarah Eksekutif Mercedes AMG Petronas Formula One Team, Toto Wolff mendedahkan tiada jalan pintas buat individu yang mahu menyertai perlumbaan F1. Sebaliknya, semua pelumba perlu melalui banyak fasa yang memerlukan kos sangat tinggi sebelum boleh mendapatkan lesen sebagai pemandu F1. Kata Wolff, kanak-kanak yang menunjukkan minat perlu beraksi dalam perlumbaan Go Kart terlebih dahulu dan seterusnya beralih kepada perlumbaan F4, F3 dan F2 yang memerlukan perbelanjaan kira-kira RM47.71 juta.

Tahukah anda bahawa sebuah kapal layar jenis AC72 yang mengambil bahagian dalam acara American Cup memerlukan kos sehingga ratusan juta ringgit termasuk kos penyertaannya dalam perlumbaan yang mengambil masa beberapa bulan. Anda boleh lihat sendiri sukan pelayaran ini juga dianggap salah satu sukan yang digemari oleh rakyat Malaysia termasuklah pertandingan berstatus antarabangsa iaitu Kejohanan Monsoon Cup. Selepas musim berakhir, kapal layar juga perlu dijaga rapi untuk memastikan ia boleh digunakan kembali untuk perlumbaan dan itu juga melibatkan kos yang tinggi.

Banyak lagi sukan lain yang mahal sebenarnya. Ini hanya untuk informasi anda sahaja mengenai sukan termahal. Namun begitu, ia tidak dinafikan sama sekali bahawa sukan mampu menjadi satu pekerjaan yang dianggap sangat lumayan. Jadi, tidak hairanlah sukan-sukan yang terdapat di dunia ini mempunyai nilai yang tertentu sekaligus dapat dijadikan sebagai platform kepada individu untuk menjadi seorang atlet yang berjaya. Anda boleh lihat sendiri bagaimana atlet negara kita seperti Datuk Nicol Ann David dan Datuk Lee Chong Wei yang sudah menjadi ikon negara Malaysia kerana pencapaian mereka dalam menceburi sukan squash dan badminton yang akhirnya membawa mereka sebagai jutawan negara hanya sebagai seorang atlet. Hebat bukan?

Masih belum terlambat untuk anak-anak muda yang berminat dalam sukan untuk mengasah bakat mereka dan mengejar impian mereka sebagai atlet negara. Ayuh Malaysiaku, Kita Juara ! Kami wakil dari pihak iluminasi.com ingin mengucapkan tahniah buat para atlet negara yang telah berhempas pulas demi mengharumkan nama Malaysia dan buat para penyokong semua, teruskan bangkit bersama memberi semangat kepada para atlet kita.


4 Komplikasi Genetik Yang Sangat Pelik Dan Jarang Berlaku

Dalam setiap ribuan atau jutaan kelahiran, pastinya ada satu yang lain daripada yang lain. Sama ada ia sesuatu yang positif atau negatif, ia akan tetap berlaku. Terdapat pelbagai komplikasi kelahiran yang terjadi di dunia ini yang sangat pelik dan menjadi perhatian ramai. Ada yang kagum dan ada juga yang mencaci. Namun, mereka yang dilahirkan tidak normal harus tabah dan kuat demi melalui hari yang mendatang.

iluminasi.com ingin berkongsi 4 komplikasi genetik yang pelik dan sangat jarang berlaku.

Berlaku di wilayah Anhui, China, seorang bayi dilahirkan pada tahun 2006 dalam keadaan tidak normal. Liu Junjie, dilahirkan mempunyai tiga tangan, sesuatu komplikasi genetik yang sangat jarang berlaku. Walaubagaimanapun, doktor telah berjaya membuang tangan yang lebih tersebut dan bayi tersebut memerlukan terapi fizikal yang agak lama bagi membolehkan kedua-dua tangannya yang tidak mempunyai tapak tangan supaya mampu berfungsi.

Disebabkan kes ini tersangat jarang berlaku, para doktor kekurangan maklumat dan berharap dapat bertukar-tukar informasi dengan doktor yang lain di seluruh dunia.

Juga berlaku di China, dimana seorang lelaki mengalami komplikasi yang sangat rare dikenali sebagai macrodactyly. Komplikasi itu menyebabkan beliau dimasukkan ke hospital pada Julai 2007 di Shanghai. Ibu jari Lui Hua ketika itu berukuran 26 sentimeter dan jari telunjuknya pula hampir 30 sentimeter. Beliau telah menjalani pembedahan yang memakan masa selama 7 jam dan doktor telah mengeluarkan 5 kilogram daging daripada tangannya yang membuatkan saiz tangannya itu menjadi lebih kecil.

Ia merupakan tangan terbesar di dunia. Lui masih perlu hadir ke hospital untuk membentukkan semula tangan kiri dan bahunya. Hanya 3 jari yang tinggal pada tangan tersebut iaitu ibu jari, jari hantu dan jari kelingking. Menurut doktor, anggota badan boleh menjadi besar atau bengkak disebabkan beberapa faktor dan kemungkinan besar ia adalah Lymphedema. Satu lagi pembedahan akan dilalui oleh Lui Hua bagi mengembalikan saiz tangannya kepada normal.

Chandre Oram, menjadi objek sembahan di perkampungannya di Alipurduar, Bengal Barat, India kerana dilahirkan dengan satu ekor pendek. Mereka percaya bahawa Chandre merupakan jelamaanHanuman (penyembah tuhan Rama) kerana beliau lahir pada hari ulangtahun kelahiran tuhan Ram. Chandre memberitahu bahawa ramai yang mempunyai penyakit telah sembuh apabila menyentuh ekornya, dan setiap hari terdapat beribu-ribu orang beratur untuk mendapat rahmat daripadanya.

Namun, Chandre sukar mencari teman hidup disebabkan ekornya, yang mana sebanyak 20 wanita menolak lamarannya. Mereka pada mulanya setuju untuk berkenalan namun selepas melihat ekornya, mereka takut dan terus pergi. Chandre hanya mahu berkahwin dengan wanita yang sanggup menerima keadaannya berekor, jika tidak beliau akan kekal bujang seperti Hanuman.

Ibu bapanya telah berkali-kali menolak tawaran untuk melakukan pembedahan membuang ekor Chandre dan berasa sangat bangga dengan kelebihan itu. Menurut mereka, Chandre tak mampu hidup tanpa ekornya kerana sudah menjadi sebahagian daripada hidupnya. Menurut pakar, ia merupakan satu komplikasi yang sangat pelik dan jarang berlaku.

Wang Fang, juga mengalami nasib yang sama, iaitu kelahiran tidak normal, apabila dilahirkan dengan kakinya terbalik. Beliau yang berasal dari bandar Chongqing, China bagaimanapun belajar menyesuaikan dirinya dengan komplikasi tanpa sebarang masalah. Walaupun berhak, namun Wang Fang menolak untuk menerima pencen kecacatan yang diberikan kepada mereka yang kurang upaya.


3 Letusan Gunung Berapi Paling Dasyat Dalam Sejarah

Letusan gunung berapi merupakan satu daripada bencana alam yang ada di atas muka bumi. Ia terbukti mampu memberikan impak yang sangat dasyat ke atas muka bumi dan mengubah kehidupan dunia dari segi populasi serta perubahan iklim.

iluminasi.com ingin berkongsi 3 letusan gunung berapa yang paling dasyat dalam sejarah.

Berlaku pada tahun 8 Jun 1783, letusan Gunung Laki yang terletak di selatan Iceland ini telah mengorbankan beberapa juta nyawa di serata dunia. Ia berlaku dalam tempoh masa yang agak lama iaitu 8 bulan di antara Jun 1783 dan 1784. Letusan terbesar di dunia ini telah meluahkan anggaran 42 billion tan atau 14 kilometer kubik lava basalt. Kepulan asap beracun yang mengandungi asid hidroflorik dan sulfur dioksida juga dilepaskan dalam letusan itu yang telah mencemarkan tanah sekitar menyebabkan kematian 50% daripada ternakan di Iceland dan kemusnahan sebahagian besar tanaman.

Kematian ternakan dan kemusnahan tanaman telah menyebabkan berlakunya kelaparan yang akhirnya membunuh 25% daripada populasi iaitu 10,000 penduduk Iceland ketika itu. Sebanyak 20 buah kampung musnah disebabkan aliran lava. Sebanyak 120 juta tan sulfur dioksida telah mencemari Hemisfera Utara yang menyebabkan tanaman di Eropah rosak dan mungkin meyebabkan India dan Afrika Utara mengalami kemarau. Letusan ini juga dikatakan telah merubah Iceland selama-lamanya.

Letusan ini terlalu hebat sehinggakan abu dan asapnya bergerak sehingga ke China sejauh 7,773 kilometer yang disedari pada 1 Julai 1783. Purata suhu di utara Alaska adalah 11.3ºC namun pada Mei hingga Ogos 1783, purata suhu turun mendadak menjadi 7.2ºC yang berkemungkinan disebabkan letusan ini. Ia juga telah menyebabkan anggaran 23,000 kematian di Britain dan 1 juta di Perancis serta ditempat lain yang tidak dapat dikenalpasti.

Huaynaputina adalah gunung berapi kategori "stratovolcano" yang terletak di selatan Peru. Dikatakan bunyi kuat dan kabus seakan-akan gas dikeluarkan oleh gunung ini, beberapa hari sebelum letusan berlaku. Aktiviti gunung berapi ini kelihatan kian aktif pada 15 Februari dan gempa bumi mula dirasakan penduduk sekitar. 3 hari kemudian, gegaran semakin kerap berlaku antara 3 hingga 4 kali setiap 15 minit. Gegaran itu cukup kuat untuk membangunkan mereka yang sedang nyenyak tidur.

Namun, pada keesokan harinya iaitu 19 Februari 1600, Gunung Berapi Huaynaputina telah meletus dengan dasyatnya yang mengeluarkan abu  dan mereka yang melihat kejadian tersebut menggambarkan ia seperti letupan meriam. Batu-batu gunung berapi jatuh daripada gunung ini dan bercampur dengan Sungai Tambo di bahagian selatan lalu menghasilkan lahar. Abu yang dilepaskan ke udara mula jatuh dari langit 1 jam selepas letusan berlaku, dan dalam masa 24 jam, abu setebal 25 sentimeter menyelubungi ruang udara bandar Arequipa.

Letusan tersebut berterusan secara berselang-seli selama hampir sebulan dan berakhir pada 5 Mac. Letusan ini telah menghasilkan 30 kubik kilometer tephra dan pyroclastic (kedua-duanya adalah serpihan batu) yang mengalir sejauh 13 kilometer. Lahar yang terhasil telah memusnahkan beberapa buah kampung dan bergerak sehingga ke pantai Laut Pasifik yang berada 120 kilometer dari gunung tersebut. Dilaporkan abu-abu tersebut bergerak sejauh 250 hingga 500 kilometer dari gunung Huaynaputina sehingga ke selatan Peru dan utara Chile serta barat Bolivia.

Kematian secara langsung yang disebabkan oleh letusan ini adalah sebanyak 1,500 nyawa dan memusnahkan 10 buah kampung. Namun, letusan ini juga dikatakan menjadi penyebab kepada kelaparan terburuk yang berlaku di Rusia dari 1601 sehingga 1603 mengakibatkan kematian hampir 2 juta nyawa. Selama 150 tahun masa diperlukan untuk memulihkan ekonomi agrikultur disebabkan oleh insiden ini.

Terletak di pulau Sumbawa, Indonesia, Gunung Tambora adalah gunung berapi kategori stratovolcano dan puncak tertinggi di kepulauan itu iaitu 4,300 meter dari aras laut. Letusan terburuk pernah dicetuskan oleh Gunung Tambora yang juga merupakan yang terburuk di Asia ialah pada tahun 1815. Letusan ini mempunyai indeks letupan gunung berapi pada tahap 7 (VEI 7), yang mana nilai maksimumnya adalah 8. Ia merupakan satu-satunya letusan yang jelas dengan VEI-7, selepas letusan oleh Lake Taupo pada tahun 180 AD.

Letusan ini telah mengeluarkan tephra (serpihan batu gunung berapi) berjumlah 160 kilometer kubik dan meletup dari pusat yang mengalirkan aliran piroklastik serta menyebabkan runtuhan kawah. Disebabkan ini, kemusnahan tanah di sekitar berlaku serta terjadinya tsunami, yang mengakibatkan kesan jangka masa panjang kepada iklim global. Letusan ini berhenti pada 15 Julai 1815 dan terdapat aktiviti susulan pada Ogos 1819.

Letusan pada tahun 1815 ini merupakan letusan yang terburuk dalam jangka masa 2,000 tahun, dan telah mengorbankan sekurang-kurangnya 71,000 nyawa. Daripada jumlah itu, hampir 12,000 nyawa mati secara langsung daripada letusan tersebut, dan baki yang lain mati akibat penyakit dan kelaparan yang disebabkan oleh kemusnahan produk agrikultur seperti ternakan dan tanaman.


Bagaimana Gatorade Memperkenalkan Produk Baru Dengan Mendapatkan Idea Dari Pelanggan Mereka

Gatorade merupakan sebuah jenama minuman isotonik yang tidak perlu diperkenalkan lagi. Kini, jenama Gatorade adalah dibawah kumpulan syarikat PepsiCo dan menjadi pilihan ramai atlit elit terkenal antaranya bekas raja pecut dunia Usain Bolt. Minuman ini diperkenalkan pada tahun 1960-an.

Ketika Sarah Robb O'Hagan mengambil alih syarikat tersebut, beliau menghadapi saat sukar. Jualan minuman tersebut semakin berkurang disebabkan saingan yang sengit oleh pesaing antaranya Powerade keluaran syarikat Coca-Cola yang jauh lebih murah. Jualan Gatorade mencatatkan penurunan sebanyak 10% manakalau Powerade pula meningkat sebanyak 13%.

Dalam usaha mengekalkan posisi minuman ini dalam pasaran, mereka telah memperkenalkan banyak perisa baru selain menggunakan kelebihan sebagai salah sebuah produk dari PepsiCo untuk meluaskan pasaran. Selain pelbagai perisa baru, minuman rendah kalori dan tanpa kalori juga diperkenalkan. Walau bagaimanapun, strategi ini kurang menjadi.

Apakah pilihan yang mereka ada? Strategi pelancaran air versi baru dengan pelbagai perisa nampaknya tidak berhasil. Sementara itu, kajian yang dilakukan oleh pasukan R&D Gatorade telah menemukan rumusan terbaru yang membantu para atlet memproses oksigen dengan lebih baik. Malangnya, ianya tidak praktikal kerana ianya sukar dihasilkan selain atlet perlu meminum dalam jumlah yang banyak untuk mendapat hasilnya.

Untuk mencari idea, Sarah dan pasukannya telah mendapatkan pandangan dan membuat pemerhatian terhadap pelanggan sasaran mereka iaitu atlit elit. Mereka dapati bahawa atlet ini tidak hanya minum air untuk hidrasi, mereka juga turut akan makan makanan mengandungi karbohidrat untuk mendapatkan tenaga sebelum bertanding dan akan minum minuman mengandungi protein selepas bertandingan untuk tujuan pemulihan.

Sarah dan pasukannya mendapat idea untuk memperkembangkan lagi produk daripada minuman untuk hidrasi dengan memperkenalkan kumpulan produk G-Series.

Apa itu G-Series? Ianya adalah kumpulann 3 produk komplimentari iaitu:

Setelah memperkenalkan G-Series, peningkatan jualan produk dapat dilihat. Walaupun tidak lagi menawarkan kepelbagaian perisa seperti sebelumnya dan masih mengekalkan harganya, jualan Gatorade terus meningkat. Menjelang 2015, Gatorade sudahpun menguasai 75% pasaran Amerika Syarikat. Sebagai perbandingan, jualan Powerade milik Coca-Cola pada 2015 hanyalah 15% sahaja daripada pasaran Amerika Syarikat.

Strategi bijak yang digunakan oleh Sarah ini dikenali sebagai Third Way. Ianya merupakan satu cara untuk melakukan inovasi dengan memperkenalkan produk-produk lain yang komplimen dengan produk sedia ada seperti memperkenalkan makanan sport bars dan minuman protein.

Cara Third Way ini ternyata unik tetapi ianya bukanlah mudah untuk diimplimentasikan. Namun, apabila diimplimenkan dengan sebaiknya, ianya sangat berkesan untuk membantu menaikkan jualan syarikat secara keseluruhannya. Selain Gatorade, syarikat lain yang dikenalpasti menggunakan teknik Third Way ini adalah LEGO dan Victoria's Secret.


20 Model Telefon Paling Laris Dalam Sejarah

Pada hari ini, telefon adalah antara item yang paling penting perlu ada bersama kita setiap masa dan ketika. Tanpa telefon, kita tak dapat melakukan apa-apa kerana telefon memainkan banyak peranan penting dalam kehidupan kita. Daripada berhubung, berhibur sehinggalah ke menguruskan bisnes, segalanya boleh dilakukan menggunakan telefon.

Disebabkan perkara ini, industri komunikasi berkembang dengan pesat dan menjana keuntungan yang sangat tinggi. Namun, 20 tahun lalu, telefon hanyalah digunakan sebagai medium untuk berhubung. Walaubagaimanapun, jumlah jualan telefon ketika itu tidak mengecewakan.

Jika dalam artikel lalu, iluminasi.com berkongsi 5 jenama telefon pintar paling popular di Malaysia, kali ini kami ingin berkongsi pula 20 model telefon yang paling laris di atas muka bumi.

Dilancarkan pada tahun 2003, Motorola C200 terjual sebanyak 60 juta unit, dan merupakan telefon keluaran Motorola ke-2 paling laris di dunia berkongsi dengan Motorola StarTAC. Pengeluarannya dihentikan pada tahun 2006.

Motorola StarTAC adalah telefon bimbit jenis "lipat" yang pertama dikeluarkan dalam sejarah. Dilancarkan pada 3 Januari 1996, sebanyak 60 juta unit terjual, dan pada tahun 2005, PC World meletakkan Motorolaa StarTac di tangga ke-6 dalam senarai "The 50 Greatest Gadgets of the Past 50 Years".

iPhone 4S merupakan generasi ke-5 iPhone yang dikemaskinikan daripada model sebelumnya iaitu iPhone 4. Ia merupakan model pertama yang menggunakan terma "S", yang bermaksud "Siri", satu sistem pembantu peribadi pintar yang dimuatkan dalam produk Apple ini.

Model ini diumumkan pada 4 Oktober 2011, dan disusuli dengan berita kematian CEO dan pengasas bersama Apple, iaitu Steve Jobs pada keesokan harinya. Sepanjang 3 tahun penjualan iPhone 4S, sebanyak 60 juta telah terjual, menjadikannya telefon pintar ke-3 paling laris keluaran Apple.

Nokia 5130 merupakan telefon dalam siri "XpressMusic" yang dikeluarkan oleh Nokia menggunakan Nokia Series 40 Platform. Ia dilancarkan pada tahun 2007 dan menyokong fungsi pemain muzik berformat MP3, AAC, WMA, WAV, AMR dan beberapa format lain.

iPhone 5 adalah pengemaskiniani model sebelumnya, iPhone 4S. Telefon pintar ini merupakan telefon pintar kedua terlaris keluaran Apple, selepas iPhone 6s. Ia dilancarkan pada September 2012, ia merupakan iPhone pertama yang dihasilkan dibawah pengawasan Tim Cook, dan juga yang terakhir diselia oleh Steve Jobs.

Fungsi dan spesifikasi yang dihasilkan pada iPhone 5 sangat berbeza daripada model sebelumnya. Ia lebih nipis dan ringan, dengan bentuk yang lebih panjang dengan nisbah 16:9. Sebanyak 70 juta unit iPhone 5 terjual di seluruh dunia.

Nokia 6010 tidaklah terlalu popular, namun masih laris terjual. Ia dikeluarkan oleh Nokia pada tahun 2004, dan seperti model nokia yang lain, ia sangat mempunyai daya tahan yang tinggi. Sebanyak 75 juta unit terjual di seluruh dunia.

Samsung Galaxy S4, adalah telefon ke-3 terlaris dalam senarai ini yang mempunyai teknologi touchscreen. Ia merupakan model yang diperbaharui daripada model sebelumnya, Galaxy S4. Ia dilancarkan pada Mac 2013 dan telah dijual di 155 negara menjelang April 2013. Ia menjadi telefon pintar keluaran Samsung yang paling laju terjual dengan sebanyak 20 juta unit dalam masa 2 bulan sahaja, dan dalam masa 6 bulan, 40 juta unit terjual.

Sehingga kini, jumlah unit terjual bagi Samsung Galaxy S4 adalah 80 juta unit.

Sebanyak 100 juta unit Nokia 1208 terjual selepas dilancarkan pada tahun 2007. Antara fungsi selain digunakan sebagai telefon bimbit adalah sebagai lampu suluh.

Penulis yakin, semua orang yang pernah menggunakan telefon ini, atau tidak, pasti akan menyetujui bahawa Nokia 3310 merupakan telefon bimbit paling kuat dan tahan, di atas muka bumi ini. Sehinggakan ia dikatakan boleh menjadi senjata untuk mempertahankan diri daripada anjing. Walaupun berada di tangga ke-12 telefon paling laris, namun Nokia 3310 tidak diragui merupakan antara telefon paling popular dan ikonik dalam sejarah.

Model ini dikemaskini pada tahun 2017 dengan skrin 2.4 inci berwarna, kamera belakang 2MP dan slot kad memori. Bagi Nokia 3310 keluaran 2000, sebanyak 126 juta unit terjual.

Nokia 1600 merupakan sebahagian daripada keluaran Nokia Ultrabasic. Dilancarkan pada hujung tahun 2005, ia berkait dengan model Nokia 1110 dan direka untuk servis telefon prepaid. Juga sangat terkenal dengan ketahanan, ia terjual sebanyak 130 juta unit di seluruh dunia.

Ketika dikeluarkan, ia merupakan antara telefon yang mempunyai rekaan paling menarik dan menggiurkan. Dan disebabkan penampilannya yang sangat memukau ini, ia dipasarkan sebagai telefon bimbit eksklusif. Dalam masa setahun dilancarkan, harganya diturunkan dan ketika inilah ia menjadi rebutan orang ramai yang mencecah unit jualan sebanyak 50 juta sehingga Julai 2006.

Ia berada di pasaran sehingga Julai 2007, dan ditabalkan sebagai telefon bimbit "lipat" paling laris di atas muka bumi dengan 130 juta unit terjual.

Telefon keluaran Nokia ini merupakan telefon bimbit berwarna kedua terlaris di dunia selepas Nokia 6600. Dengan sebanyak 135 juta unit terjual, ia berada di tangga ke-9 senarai ini.

Jika dibandingkan telefon bimbit ini dengan telefon keluaran Samsung masa kini, tersangatlah jauh perbezaan teknologinya, namun, Samsung E1100 merupakan telefon keluaran Samsung yang paling berjaya, dari segi jumlah penjualan. Dengan 150 juta unit terjual, ia mengatasi Samsung Galaxy S4 dengan perbezaan 70 juta unit. Ia dikeluarkan pada tahun 2009 dan dihentikan pada tahun 2012.

Nokia 5230 merupakan telefon pintar kedua paling laris di dunia dengan teknologi touchscreen. Ia dilancarkan pada tahun 2009, jumlah unit terjual mencapai 150 juta unit. Ia dikategorikan sebagai "entry-level smartphone' dan kurang menyokong pengunaan teknologi Wi-Fi.

Siapa tak kenal dengan model ini? Menjadi rebutan remaja pada awal tahun 2000. Dikenali sebagai "sabun" bagi orang tempatan, Nokia 6600 merupakan telefon bimbit berwarna paling laris di dunia dengan jumlah jualan mencecah 150 juta unit. Ketika dilancarkan, harganya mencecah RM2,500 dan merupakan telefon bimbit high-end yang mempunyai teknologi termaju pernah dikeluarkan oleh Nokia ketika itu.

Ia mempunyai kamera VGA, pemain muzik dan video, Bluetooth dan memori boleh ditambah menggunakan kad memori. Disebabkan populariti model ini yang sangat hebat, ia juga menjadi sasaran pencuri telefon bimbit.

Dikeluarkan pada tahun 2007, Nokia 1200 telah terjual sebanyak 150 juta unit. Ketika ini, sudah banyak model telefon pintar dikeluarkan dengan teknologi lebih hebat, namun ia tidak mampu mencabar kredibiliti Nokia 1200.

Dengan penjualan sebanyak 160 juta unit, Nokia 3210 menduduki tangga ke-4. Ia dilancarkan pada 18 Mac 1999 dan antara yang paling popular ketika itu. Telefon bimbit ini direka oleh Alastair Curtis di Nokia Design Center, Los Angeles. Ia merupakan telefon bimbit pertama dipasarkan secara besar-besaran yang mempunyai antena di bahagian dalam, selepas ia diperkenalkan pada model mewah Nokia 8810 pada tahun 1998.

Tak syak lagi, di tempat ke-3 senarai ini jatuh kepada telefon keluaran Apple, iaitu iPhone 6. Ia merupakan telefon paling laris di atas muka bumi bagi kategori telefon pintar dengan jumlah jualan sebanyak 220 juta unit. Ketika dilancarkan pada September 2014, dalam hanya 24 jam tempahan dibuka, sebanyak 4 juta pesanan diterima dan apabila ia dijual di kedai-kedai Apple, lebih daripada 10 juta unit terjual, dalam hanya 3 hari pertama.

Nokia 1110 dikeluarkan pada tahun 2005 dan mensasarkan pengguna telefon bimbit kali pertama. Model ini hampir sama dengan Nokia 1100, dengan mudah untuk diguna, tahan lama serta harga yang murah. Dengan jumlah jualan mencecah 250 juta unit, Nokia 1110 berkongsi tempat pertama bersama Nokia 1100. Penulis jamin, kebanyakan yang membaca ini, jika anda berumur 25 tahun ke atas, pasti anda pernah menggunakan telefon ini satu ketika dulu.

Di tangga pertama telefon bimbit paling laris di atas muka bumi adalah Nokia 1100. Dilancarkan pada hujung tahun 2003, dan terjual sebanyak 250 juta unit. Walaupun ketika ini telefon bimbit moden sudah banyak di pasaran, namun Nokia 1100 masih menjadi pilihan.

Rekabentuk Nokia 1100 direka di Nokia Design Center di California dan dipatenkan oleh Dimitre Mehandjiysky, seorang pereka Bulgaria-Amerika. Pada tahun 2005, jualan telefon bimbit Nokia yang ke-1 billion merupakan Nokia 1100 yang terjual di Nigeria. Dan pada tahun 2009, Nokia 1100 telah dihentikan pengeluarannya.


Jangan Rosakkan Rumah Tangga Anak-Anak. Elak 4 perkara ini

Tanggungjawab ibu bapa adalah mendidik dan memelihara anak-anak dengan penuh kasih sayang. Tanggungjawab menjaga anak perempuan adalah di bawah tanggungjawab bapa, selagi mana perempuan tersebut belum berkahwin. Apabila sudah berkahwin, maka tanggungjawab menjaga dan memelihara seorang perempuan itu terletak sepenuhnya pada suami.

Dalam Islam, walaupun sudah berkahwin, tanggungjawab no 1 seorang lelaki dan suami itu tetap pada ibu bapanya, diikuti pula oleh isterinya. Namun begitu, itu tidak bermakna ibu bapa boleh memaksa anak lelaki mereka melebihkan mereka sehingga mengabaikan isteri sendiri.

Malangnya, ini realiti yang terjadi dalam masyarakat. Mengikut statistik, banyak kes perceraian yang sebenarnya berpunca daripada ibu bapa sendiri. Artikel ini ditujukan kepada golongan muda yang sudah mahupun yang akan menjadi ibu bapa suatu hari nanti, dan bakal mendapat menantu apabila anak-anak sudah besar kelak.

Apabila anak-anak sudah berkahwin, adalah menjadi satu kemestian bagi suami dan isteri untuk berbincang sebelum membuat sesuatu keputusan. Sebagai ibu bapa, sekiranya tidak diminta pendapat lebih baik kiranya kita diam sahaja. Sekiranya anak atau menantu bertanyakan pendapat kita, barulah kita memberi pendapat.

Malangnya, ada ibu bapa yang suka mencampuri urusan rumah tangga anak-anak. Mereka mempertikaikan keputusan yang dibuat anak-anak sehingga si suami dan isteri bertelagah. Ya, memang benar seorang anak wajib mendengar kata ibu bapa namun ibu bapa tiada hak sama sekali membuat keputusan dalam rumah tangga anak-anak.

Sebagai seorang anak yang baik, adalah menjadi tanggungjawab kita untuk membalas jasa ibu bapa. Ya, memang jasa mereka tidak terbalas tetapi balaslah sekadar yang termampu tidak kira dengan wang, tenaga ataupun masa. Malangnya, ada ibu bapa yang suka mengambil kesempatan terhadap anak-anak dengan membebankan mereka dengan hutang.

Mereka meminta-minta sesuatu sehingga menyebabkan anak-anak terpaksa berhutang atau ikat perut. Golongan ibu bapa ini adalah golongan zalim yang berpendapat setiap permintaan mereka harus dituruti tanpa memikirkan bahawa anak mereka juga mempunyai tanggungjawab terhadap keluarga mereka sendiri. Usahlah menyusahkan anak-anak, mereka juga mempunyai komitment lain yang memerlukan duit.

Apabila sudah berkahwin dan mempunyai keluarga sendiri, kehidupan anak-anak tidak lagi tertakluk terhadap kebenaran ibu bapa sendiri. Sebaliknya, mereka hanya perlukan persetujuan pasangan mereka. Malangnya, ada sesetengah ibu bapa yang suka mengongkong anak-anak mereka.

Kes ini banyak terjadi apabila si anak dan pasangannya tinggal di rumah ibu bapa. Segala gerak-geri anak dan pasangannya mahu dikawal. Ada juga beberapa kes pelik tetapi benar-benar berlaku seperti ibu bapa tidak benarkan suami tidur dengan isteri, ibu bapa tidak benarkan anak-anak balik ke rumah mertua dan sebagainya.

Kebanyakan anak-anak zaman sekarang berkahwin dengan pilihan mereka sendiri. Sekiranya ibu bapa yakin dengan anak mereka sendiri, mereka juga harus yakin pilihan anak mereka adalah yang terbaik buat diri mereka. Malangnya, ada ibu bapa yang melayan menantu dengan cara dan layanan yang berbeza. Sebagai contoh, sekiranya menantu tersebut seorang yang bekerjaya dan berjaya, mereka akan dilayan dengan baik sekali sebaliknya sekiranya seorang menantu itu hanyalah seorang berpendapatan rendah atau tidak digemari oleh ibu bapa, maka dilayannya seperti orang asing.

Kepada ibu bapa, ingatlah bahawa pilihan anak-anak untuk berkahwin dengan pasangan adalah yang terbaik buat diri mereka. Anggaplah ianya sudah ketentuan jodoh. Janganlah kita menjadi kolot seperti mahukan seorang menantu yang bekerja sebagai cikgu atau mahukan seorang menantu dari kawasan berdekatan sahaja kerana semua kriteria itu tidak menjamin kebahagiaan. Cukuplah seorang yang dapat menjaga dan membuat anak kita bahagia dalam perkahwinan dan rumah tangga yang dibina.

Sesungguhnya pesanan ini ditujukan kepada golongan muda-mudi seperti kebanyakan pembaca yang akan mendapat menantu satu hari nanti.


Sejarah seluar jeans yang telah menjadi trend di seluruh dunia

Jeans adalah sejenis seluar yang diperbuat daripada bahan yang dipanggil "denim" yang mula dibuat di bandar Nimes Perancis. Nama denim itu diambil sempena nama bandar kelahiran seluar jeans tersebut iaitu bandar ("de Nîmes").

Semasa zaman Renaissance, seluar denim dibuat di Itali dan dijual melalui pelabuhan Genoa. Tentera Laut Genoa memerlukan seluar tahan lasak dan lama untuk mereka belayar,sebab itu mereka memilih denim kerana ia adalah material yang baik untuk pekerjaan mereka yang lasak. Frasa jeans biru pula berasal dari Perancis iaitu Bleu de Gênes yang bermaksud biru dari Genoa.

Seluar jeans denim biru yang popular di Eropah pada tahun 1800an adalah tidak sama dengan seluar jeans moden Amerika pada zaman itu. Hasil usaha pembangunan dan kerjasama dua benua ini telah melihatkan kejayaan seluar jeans yang dipakai pada masa ini.

Pada tahun 1850an di Bandar California terdapat seorang saudagar barangan kain dari Jerman bernama Levi Strauss mula menjual seluar kerja denim berwarna biru kepada pekerja tempatan. Salah seorang pelanggannya ialah seorang tukang jahit Latvia bernama Jacob Davis yang kerap membeli kain dan seluar kerja denim dari perniagaan borongnya iaitu Levi Strauss & Co.

Apabila terdapat salah seorang pelanggan Jacob Davis yang mengeluh berulang kali mengenai seluar yang senang koyak, Davis mula mengembangkan idea untuk menggunakan rivet tembaga untuk menguatkan poket dan jahitan seluar. Davis mahu mematenkan ideanya tetapi dia tidak mempunyai wang sebnyak $ 68 yang diperlukan untuk mengambil hak cipta paten itu. Walaupun Davis tidak mempunyai wang yang cukup, dia tetap tidak berputus asa. Davis mendekati Strauss dan mencadangkan mereka berkerjasama dalam perniagaan tersebut. Dengan bantuan kewangan Strauss, lelaki itu telah menerima Paten US 139 121 iaitu "Penambahbaikan dalam jahitan poket" pada 20 Mei 1873. Ada yang menganggap hari itu sebagai hari kelahiran rasmi seluar jeans biru.

Strauss dengan strateginya telah mengupah Davis untuk mengawasi pengeluaran seluar rivet di kilang Levi Strauss & Co. San Francisco. Apabila rivet tersebut telah dipatenkan perniagaan mereka selamat. Levi Strauss & Co. adalah satu-satunya syarikat yang membuat pakaian riveted selama hampir 20 tahun. Walau bagaimanapun nasib tidak menyebelahi mereka apabila paten mereka telah berakhir dan berpuluh-puluh pengeluar lain mula meniru rekabentuk pakaian mereka. Pada masa itu, orang ramai rutinnya merujuk kepada seluar jeans biru sebagai "Levi's". Akhirnya bermulanya jenama Levi’s sebagai salah satu trademark.

Walaupun pada asalnya ia direka sebagai seluar kerja namun seluar jeans biru menjadi sebahagian besar budaya yang popular pada tahun 1950-an selepas seorang pelakon iaitu James Dean memakai seluar jeans dalam filem Rebel Without a Cause. Populariti mereka terus meningkat mendadak dan pada hari ini pakaian mereka telah menjadi rutin kepada warga Amerika dan juga seluruh negara.

Mereka merupakan pendatang asing berwawasan yang telah mengubah denim dan kepingan logam ke dalam produk pakaian yang paling popular di dunia. Mungkin mereka tidak pernah terbayang mereka akan menjadi terkenal pada suatu hari nanti. Hakikatnya, jenama seluar jeans Levi’s amat terkenal di seluruh pelusuk dunia.

Terdapat beberapa fakta menarik mengenai seluar jean biru ini, di antaranya ialah :

- Di Sepanyol seluar jeans biru dikenali sebagai vaqueros (koboi) atau tejanos (Texans).

- Jeans biasanya dicelup ke dalam warna biru menggunakan pewarna indigo. Terdapat pelbagai warna jeans yang lain seperti merah jambu, kuning, hitam dan putih. Sekarang terdapat pelabagi warna dan paten menyerupai seluar jeans.

- Purata penduduk Amerika memiliki sekurang kurangnya tujuh pasang jeans biru.

- Pada tahun 1885, harga seluar jeans di Amerika adalah sekitar $ 1.50 (kira-kira $ 37 hari ini).


5 Pantai Paling Berbahaya Di Dunia

Pantai merupakan salah satu destinasi pelancongan yang paling popular dan digemari oleh populasi manusia. Bermacam-macam aktiviti boleh dilakukan di pantai termasuklah bermandi manda, meluncur, mengambil gambar dan berjemur.

Namun, perlu diketahui pantai juga boleh menjadi tempat pelancongan paling berbahaya kerana boleh membawa maut. iluminasi.com ingin berkongsi antara 5 pantai yang paling berbahaya di dunia.

Pantai ini mungkin kelihatan sangat cantik dan unik dengan pasir yang berwarna hitam, namun ia juga sangat berbahaya. Pantai Kilauea betul-betul terletak di sebelah Gunung Kilauea, antara salah satu gunung berapi paling aktif di dunia. Gunung ini meletus secara berterusan sejak tahun 1983 yang mengeluarkan lava yang sangat panas ke pantai. Disebabkan lokasi ini, suhu air pantai ini mencapai 43 darjah celcius.

Pantai-pantai di Northern Territory, Australia merupakan antara salah satu kawasan pantai yang paling berbahaya di Australia dan di dunia. Ia menjadi habitat kepada obor-obor yang paling berbisa di dunia iaitu Box Jellyfish yang mampu membesar sehingga 28 sentimeter lebar dengan panjang 6 kaki serta mempunyai 60 sesungut. Lebih berbahaya, obor-obor ini adalah lutsinar ketika di dalam air.

Mangsa yang disengat oleh obor-obor ini boleh mengalami serangan jantung kerana sengatan yang sangat kuat dan berbisa. Jika sesungut obor-obor ini dicabut selepas menyengat mangsa, ia menyebabkan lebih banyak bisa akan dikeluarkan mengakibatkan mangsa mati dalam masa 5 minit. Sebanyak 70 kes kematian dilaporkan sejak tahun 1883.

Terletak di Kauai, Pantai Hanakapiai yang hanya boleh diakses melalui denai Kalalau, adalah antara pantai yang sangat berbahaya untuk dijadikan tempat bermandi-manda dan berenang. Ia adalah disebabkan oleh arus "rip" yang sangat deras serta ombak kuat yang sangat terkenal yang mampu menghanyutkan pengungjung.

Jika seseorang dibawa oleh arus ini, daratan yang paling dekat berjarak 9 kilometer dan ini akan menyebabkan mereka lemas. Menurut sumber, seramai 83 nyawa telah terkorban di pantai ini.

Disebabkan Pantai Gansbaai ini mempunyai jumlah jerung putih yang banyak, ia telah digelar "Great White Shark Capital of the World", Haiwan berbahaya ini sering berlegar-legar di kawasan pantai dan hanya menunggu masa. Menurut sumber, sebanyak 60,000 ekor anjing laut yang tinggal di selat kecil di antara Pulau Dyer dan Geyser Rock telah menarik perhatian jerung-jerung ini.

Walaupun berbahaya, pengunjung boleh melihat haiwan ini dari jarak dekat dengan berada di dalam sangkar dan dimasukkan ke dalam air.

Pantai Chowpatty sangat berbahaya kepada pengunjung, atas alasan lain daripada yang lain dari senarai ini, iaitu akibat pencemaran. Ia diakatakan sebagai antara pantai yang paling tercemar di dunia. Kawasan sekitar dicemari dengan teruk, termasuklah pasir-pasir yang penuh dengan serpihan kapal rosak, dan airnya penuh dengan sampah sarap yang dibuang dari bandar Mumbai.

Pada tahun 2011, kapal MV Rak telah mencemarkan lagi pantai ini apabila ia karam dan sebanyak 60,000 metrik tan arang mencemari pantai ini. Berenang di dalam air yang tercemar boleh menyebabkan cirit birit atau sakit tekak, juga beberapa lagi penyakit berbahaya kepada kanak-kanak dan orang tua.


Anda Sarkastik? Anda Mungkin Seorang Genius Tapi Dibenci Ramai

Pasti setiap daripada kita mempunyai seorang rakan, yang mana selalu bersikap sarkastik. Sarkastik biasanya digunakan untuk bergurau, atau menyindir. Ia dianggap sebagai sikap buruk dan dimiliki oleh mereka yang ingin tunjuk pandai, biadab atau bergurau kasar. Dengan bersikap sarkastik, ia boleh mengguris hati serta mencetuskan konflik.

Namun, sains ada sesuatu untuk diperkatakan mengenainya, iaitu sikap sarkastik mungkin petanda seseorang itu bijak.

Satu projek telah dijalankan oleh profesor-profesor daripada Harvard Business School, Columbia Business School, dan INSEAD bagi mengkaji hubungan antara kepintaran dan sikap sarkastik.

Sekumpulan peserta telah diberikan label iaitu neutral, ikhlas dan sarkastik, dan diletakkan dalam kumpulan mengikut label. Mereka kemudiannya, mula berborak dan disuruh untuk menunjukkan label setepat yang mungkin. Apabila diteliti, didapati bahawa prestasi mereka yang berada dalam kumpulan berlabel sarkstik melakukan kerja-kerja yang diberikan dengan lebih baik dan konsisten, berbanding kumpulaan lain.

Ini menunjukkan peserta sarkastik dikaitkan dengan kepintaran yang lebih daripada yang lain. Menurut kajian itu lagi, sarkastik membuktikan dapat memberikan manfaat yang tak ramai orang sedar.

Dalam kajian yang lain, seorang ahli psikologi di Rambam Medical Center di Haifa, iaitu Doktor Shamay-Tsoory yang telah mendalami dan mengkaji mengenai kebolehan seseorang yang bersikap sarkastik, menemukan bahawa bahagian di dalam otak yang mengesan sarkastik juga mengesan emosi, memproses bahasa dan juga membantu memahami isyarat sosial.

Walaupun sarkastik tidak digalakkan dalam masyarakat kita kerana dianggap sebagai kurang sopan dan boleh mengguris hati, pengkaji-pengkaji tersebut mempunyai pandangan yang agak berbeza, dengan berkata :

Dengan ini, pakar-pakar memberikan konklusi yang sama, iaitu mereka yang bersikap sarkastik adalah lebih kreatif, dengan kemahiran linguistik yang lebih luas, serta minat bersosial yang lebih berkembang. Jadi, kalau anda ada rakan-rakan yang sarkastik, jangan rimas, kerana mereka akan membawa kebaikan kepada anda.